בס"ד

**תקנת מאה ברכות**

דוד המלך ע"ה תיקן[[1]](#footnote-0) לכל אדם מישראל לברך מאה ברכות בכל יום[[2]](#footnote-1).

במאמר זה, ברצוני לברר, באר היטב, שהתקנה לברך בכל יום מאה ברכות לא נתקנה לנשים כלל.

ואבאר דְּבָרַי אלו על פי דברי חז"ל בתלמוד בבלי, הירושלמי והתוספתא. ואבאר שכן זו דעתם של כל הראשונים וכל גדולי האחרונים, שתקנת מאה ברכות נתקנה לגברים בלבד!

מאחר שראיתי מספר מאמרים ופסקים של אחרוני דורנו, שדנו בזה ורצו לחייב אישה במאה ברכות, ויש כאלה שהרחיקו לכת וכתבו שזו דעת רוב הפוסקים, ולא רק שלא ראיתי רמז לזה, לא בדברי חז"ל ולא בדברי הראשונים וגדולי האחרונים[[3]](#footnote-2), אלא מצאתי ממש להיפך שפשוט הדבר לדעתם של חז"ל וכל פוסקי הדורות שרק הגברים בלבד חייבים במאה ברכות.

וכן ראיתי פסקי הלכה של ת"ח בני דורנו, שכתבו שאישה פטורה מתקנה זו, והאמת איתם, אך הוכיחו זאת מדברי הרמב"ם בלבד[[4]](#footnote-3), ולא ביררו דבריהם היטב מתוך דברי חז"ל ושאר פוסקים, לכן ראיתי צורך לברר סוגיה זו באר היטב (עד כמה שניתן) ובפרט שזוהי דעת השו"ע!

לכן מצאתי לעצמי צורך וחובה לברר הלכה זו באריכות, שתקנת מאה ברכות נתקנה לגברים בלבד![[5]](#footnote-4)

**מפתחות למאמר:**

1. **חיוב מאה ברכות בשו"ע וטעם התקנה.**
2. **המקור להלכה זו בבלי מנחות.**
3. **המקור להלכה זו בירושלמי ברכות.**

1. **הוכחות מהירושלמי שתקנה זו נתקנה לגברים בלבד.**
2. **ראיות מדברי הפוסקים שאין מחלוקת בין דברי הירושלמי והבבלי.**
3. **בירור לשון "אדם" בדברי חז"ל.**
4. **הוכחות שגם בתלמוד בבלי מסכת מנחות התקנה היא לגברים בלבד!**
5. **דיוק נוסף בשו"ע.**
6. **הוכחה ממניין מאה הברכות על ידי הפוסקים.**
7. **רמזים מדברי הראשונים שמהם נראה שהתקנה נתקנה לגברים בלבד והוכחה מפורשת מתלמיד המהר"ם.**
8. **מדברי גדולי אחרונים שמהם נראה שהתקנה נתקנה לגברים בלבד.**
9. **מקורות נוספים בעניין מאה ברכות.**
10. **שאלות ותשובות על פטור אישה מתקנת מאה ברכות.**
11. **הסיבה לכתיבת המאמר.**
12. **חיוב מאה ברכות בשו"ע וטעם התקנה.**

פסק בשו"ע בסימן מ"ו סעיף ג': **"חַיָּב אָדָם לְבָרֵךְ בְּכָל יוֹם מֵאָה בְּרָכוֹת לְפָחוֹת"**

והסביר במשנה ברורה שם את הטעם לתקנה זו: **"הַטַּעַם לְפִי שֶׁהָיוּ מֵתִים בְּכָל יוֹם מֵאָה נְפָשׁוֹת מִיִּשְׂרָאֵל תִּיקֵּן דָּוִד עַל זֶה לְבָרֵךְ מֵאָה בְּרָכוֹת בְּכָל יוֹם".**

וכך כתוב במדרש[[6]](#footnote-5): **"הוּקַם עַל" כְּנֶגֶד מֵאָה בְּרָכוֹת, שֶׁבְּכָל יוֹם הָיוּ מֵתִים מִיִּשְׂרָאֵל מֵאָה אֲנָשִׁים. בָּא דָּוִד וְתִקֵּן לָהֶם מֵאָה בְּרָכוֹת, כֵּיוָן שֶׁתִּקְנָם נִתְעַצְּרָה הַמַּגֵּפָה, עַל עוּלָהּ שֶׁל תּוֹרָה וְעוּלָהּ שֶׁל קְצָרָה** (=עוּלָהּ שֶׁל תְּשׁוּבָה)**"**.

1. **המקור להלכה זו בבלי מנחות.**

המקור להלכה זו הוא בתלמוד הבבלי מסכת מנחות דף מג: **"תַּנְיָא הָיָה רַבִּי מֵאִיר אוֹמֵר: חַיָּיב אָדָם לְבָרֵךְ מֵאָה בְּרָכוֹת בְּכָל יוֹם, שֶׁנֶּאמַר: 'וְעַתָּה יִשְׂרָאֵל מָה ה' אֱלֹהֶיךָ שֹׁאֵל מֵעִמָּךְ'[[7]](#footnote-6)". רַב חִיָּיא בְּרֵיה דְּרַב אָוְיָא בְּשַׁבְּתָא וּבְיוֹמֵי טָבֵי טָרַח וּמָמְּלֵי לְהוּ בְּאִיסְפַּרְמְקֵי** (מִינֵי בְּשָׂמִים) **וּמִגְדֵי** (וּמִינֵי פֵּרוֹת)**".**

מהגמרא לכאורה עדיין איננו ברור, האם תקנה זו היא לגברים בלבד, או שמא תקנה זו כוללת גם נשים.

1. **המקור להלכה זו בירושלמי ברכות.**

לעומת זאת, מתלמוד ירושלמי סוף מסכת ברכות[[8]](#footnote-7) ברור שתקנה זו נתקנה לגברים בלבד: **"תַּנֵּי בְּשֵׁם רַבִּי מֵאִיר: אֵין לְךָ אֶחָד[[9]](#footnote-8) מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת[[10]](#footnote-9) בְּכָל יוֹם. קוֹרֵא אֶת שְׁמַע וּמְבָרֵךְ לְפָנֶיהָ וּלְאַחֲרֶיהָ. וְאוֹכֵל אֶת פִּתּוֹ וּמְבָרֵךְ לְפָנֶיהָ וּלְאַחֲרֶיהָ. וּמִתְפַּלֵּל שְׁלֹשָׁה פְּעָמִים שֶׁל שְׁמוֹנֶה עֶשְׂרֵה וְחוֹזֵר** **וְעוֹשֶׂה שְׁאַר מִצְוֹת וּמְבָרֵךְ עֲלֵיהֶן.** וְכֵן הָיָה רַבִּי מֵאִיר אוֹמֵר: אֵין לְךָ אָדָם בְּיִשְׂרָאֵל שֶׁאֵין הַמִּצְוֹת מַקִּיפוֹת אוֹתוֹ. תְּפִילִּין בְּרֹאשׁוֹ וּתְפִילִּין בִּזְרוֹעוֹ וּמְזוּזָה בְּפִתְחוֹ מִילָה בִּבְשָׂרוֹ אַרְבַּע צִיצִיּוֹת בְּטַלִּיתוֹ מַקִּיפִין אוֹתוֹ. הוּא שֶׁדָּוִד אָמַר: "שֶׁבַע בַּיּוֹם הִלַּלְתִּיךָ עַל מִשְׁפְּטֵי צִדְקֶךָ"[[11]](#footnote-10). וְכֵן הוּא אוֹמֵר: "חֹנֶה מַלְאַךְ ה' סָבִיב לִירֵאָיו וַיְחַלְּצֵם"[[12]](#footnote-11). נִכְנַס לַמֶּרְחָץ רָאָה אֶת עַצְמוֹ עָרוּם אָמַר: אוֹי לִי שֶׁאֲנִי עָרוּם מִן הַמִּצְוֹת. כֵּיוָן שֶׁהִבִּיט בַּמִּילָּה שֶׁלּוֹ הִתְחִיל לְקַלֵּס להקב"ה. "לַמְנַצֵּחַ עַל הַשְּׁמִינִית מִזְמוֹר לְדָוִד"[[13]](#footnote-12). אָמַר רַבִּי אֶלְעָזָר בְּשֵׁם רַבִּי חֲנִינָא: תַּלְמִידֵי חֲכָמִים מַרְבִּים שָׁלוֹם בָּעוֹלָם. מָה טָעַם וְכָל בָּנַיִךְ לִמּוּדֵי ה' וְרַב שְׁלוֹם בָּנָיִךְ"[[14]](#footnote-13)[[15]](#footnote-14)[[16]](#footnote-15).

1. **הוכחות מהירושלמי שתקנה זו נתקנה לגברים בלבד.**

מהתלמוד הירושלמי נראה בבירור, שדברי רבי מאיר מתייחסים לגברים בלבד, שכן רוב המצוות שמונה אותן הן במפורש של גברים!

1. **קריאת שמע** וברכותיה שייכת לגברים בלבד, כפי שאמרו חז"ל במשנה ברכות "נשים ועבדים וקטנים פטורים מקריאת שמע ..."[[17]](#footnote-16).
2. **ברכה לפני המזון ולאחר המזון** שייכות גם לגברים וגם לנשים[[18]](#footnote-17).
3. **שלוש תפילות שמונה עשרה** חובת תפילה שייכת גם לנשים אולם בוודאי שחובת שלוש תפילות שייכות לגברים בלבד[[19]](#footnote-18).

שתיים מתוך שלוש דוגמאות הן ברכות השייכות לגברים בלבד!

אם היה רבי מאיר רוצה להשמיענו, שאין לך אדם שאינו מברך מאה ברכות בכל יום כולל גם נשים צריך היה להביא רק דוגמאות של הברכות שגם נשים וגם גברים שותפים בהם.

1. הוכחה נוספת מלשון התלמוד הירושלמי ומלשון התוספתא[[20]](#footnote-19) משמע, שרבי מאיר בא לומר שכל כך פשוט לאדם מישראל להגיע למאה ברכות "**אֵין לְךָ אֶחָד מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת[[21]](#footnote-20) בְּכָל יוֹם**", והרי איננו פשוט כלל לאישה להגיע למאה ברכות בכל יום. וכן, אם היה מכוון גם לנשים אדרבה צריך היה למנות ברכות שנשים וגברים משותפים בהם.

אם כן, ברור הוא שדעת הירושלמי היא שתקנה זו נתקנה לגברים בלבד!

1. **ראיות מדברי הפוסקים שאין מחלוקת בין דברי הירושלמי והבבלי[[22]](#footnote-21).**

מסקנה זו, שאין מחלוקת בין הבבלי לירושלמי, וכן שהירושלמי מדבר על תקנת המאה ברכות, בדיוק כמו הבבלי מנחות, כתבו פוסקים רבים. כגון, בעל ספר 'המנהיג', 'הכסף משנה', 'היפה עיניים', 'מנחת בכורים', 'הפרי חדש' וכן נראה שזו דעתו של הגר"א על פי גרסתו בתוספתא.

וזאת לשונם של הפוסקים:

1. בסִדּוּר רָשִׁ"י כתב: "תַּנְיָא הָיָה רַבִּי מֵאִיר אוֹמֵר חַיָּב אָדָם מִיִּשְׂרָאֵל לְבָרֵךְ מֵאָה בְּרָכוֹת בְּכָל יוֹם, וּבַגְּמָרָא דְּאֶרֶץ יִשְׂרָאֵל גָּרְסִינַן הֲכִי, תַּנֵּי אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת בְּכָל יוֹם, שֶׁנֶּאֱמַר מָה ה' אֱלֹהֶיךָ שֹׁאֵל מֵעִמָּךְ (דְּבָרִים י' י"ב) אַל תִּקְרִי מָה אֶלָּא מֵאָה, וּלְכָךְ תִּקֵּן דָּוִד מֶלֶךְ יִשְׂרָאֵל כְּשֶׁהוֹדִיע[וּ]הוּ יוֹשְׁבֵי יְרוּשָׁלַיִם שֶׁמֵּתִים מִיִּשְׂרָאֵל מֵאָה בְּנֵי אָדָם בְּכָל יוֹם, וְתִקֵּן מֵאָה בְּרָכוֹת, דִּכְתִיב נְאֻם דָּוִד בֶּן יִשַׁי וּנְאֻם הַגֶּבֶר הֻקַם עָל (ש"ב כ"ג א'). עַל בְּגֵימַטְרְיָא מֵאָה הָוֵי שֶׁבְּכָל יוֹם וְיוֹם הָיוּ מֵתִים מִיִּשְׂרָאֵל מֵאָה אִישׁ, וְלֹא הָיוּ יוֹדְעִים מִפְּנֵי מָה, עַד שֶׁבָּא דָּוִד הַמֶּלֶךְ וְתִקֵּן מֵאָה בְּרָכוֹת. וְנִרְאֶה [הַדָּבָר] שֶׁנִּשְׁתַּכְּחוּ וּבָאוּ תַּנָּאִים וְאָמוֹרָאִים וִיסָדוּם".

משמע מדבריו שהבבלי והירושלמי מדברים על אותו עניין ואינם חולקים.

1. כתב 'המנהיג': **"וּבַיְּרוּשַׁלְמִי תַּנֵּי בְּשֵׁם ר' מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה בְּרָכוֹת בְּכָל יוֹם שֶׁנֶּאֱמַר "וְעַתָּה יִשְׂרָאֵל"".** בדברי 'המנהיג' מפורש שהירושלמי מדבר על תקנת מאה ברכות.
2. כתב הכסף משנה[[23]](#footnote-22): **"חַיָּב אָדָם לְבָרֵךְ וְכוּ': כָּתַב הָרִי"ף בְּסּוֹף בְּרָכוֹת 'גָּרְסִינַן בְּפֶרֶק הַתְּכֵלֶת מְנָחוֹת תַּנְיָא הָיָה רַבִּי מֵאִיר אוֹמֵר: חַיָּיב אָדָם לְבָרֵךְ מֵאָה בְּרָכוֹת בְּכָל יוֹם, אָמַר רַב חִיָּיא בְּרֵיהּ דְּרַב אָוְיָא בְּשַׁבָּתוֹת ויו"ט דְּלֹא נְפִישִׁי בְּרָכוֹת מִמַּלֵּי לְהוּ בְּאִיסְפַּרְמְקֵי וּמִגְדֵיהּ פֵּירוּשׁ מִינֵי בְּשָׂמִים וּמְגָדִים. וּבַיְּרוּשַׁלְמִי סוֹף בְּרָכוֹת תַּנֵּי בְּשֵׁם רַבִּי מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה מִצְווֹת בְּכָל יוֹם: קוֹרֵא שְׁמַע וּמְבָרֵךְ לְפָנֶיהָ וּלְאַחֲרֶיהָ, אוֹכֵל פִּתּוֹ וּמְבָרֵךְ לְפָנֶיהָ וּלְאַחֲרֶיהָ וּמִתְפַּלֵּל ג' פְּעָמִים י"ח וְחוֹזֵר וְעוֹשֶׂה שְׁאַר מִצְווֹת וּמְבָרֵךְ עֲלֵיהֶם".**

ה'כסף משנה' מציין כמקור לדברי הרמב"ם גם את הבבלי מנחות וגם את הירושלמי ברכות. מכאן שסובר הכסף משנה שגם הגמרא במנחות וגם הירושלמי מדברים על תקנת מאה ברכות[[24]](#footnote-23).

1. וכן היפה עיניים בבבלי מסכת מנחות מ"ג ע"ב אומר ששתי המימרות מדברות על אותו הנושא רק בסגנון שונה וזאת לשונו: "**מֵאָה בְּרָכוֹת. הֲכִי נָמֵי בַּיְּרוּשַׁלְמִי סוֹף בְּרָכוֹת בְּשִׁינּוּי ע"ש** (עַל שֵׁם) **רַבִּי מֵאִיר כִּבְכָאן".** הרי כתב היפה עיניים: 'הכי נמי בירושלמי'. כלומר, שהלכה זו שאמר רבי מאיר כאן בבלי מנחות כך הוא גם בירושלמי רק בשינוי סגנון.
2. וכן המנחת ביכורים על התוספתא[[25]](#footnote-24) אומר, שגם התוספתא וגם הבבלי מנחות מדברות על תקנת מאה ברכות. וכך כתב שם המנחת ביכורים על התוספתא: **"**(וְעוֹשֶׂה שְׁאַר מִצְוֹת) [[26]](#footnote-25) **מְבָרֵךְ** (עֲלֵיהֶן)[[27]](#footnote-26)**. וה"ל** (וְהָוָה לֵיה) **מֵאָה בְּרָכוֹת, דְּחַיָּיב לְבָרֵךְ בְּכָל יוֹם מֵאָה דִּכְתִיב "וְעַתָּה מָה ה' אלוֹקֶיךָ שׁוֹאֵל מֵעִמָּךָ" אַל תִּקְרִי 'מָה' אֶלָּא 'מֵאָה'"[[28]](#footnote-27)**.

**"מְבָרֵךְ. וְהָוָה לֵיה מֵאָה בְּרָכוֹת"** פירוש הדבר הוא, כשרבי מאיר אומר בתוספתא שאין לך אדם בישראל שאינו עושה מאה מצוות - הכוונה שמברך מאה ברכות על אותן מצוות וסך הכל יחד מגיע האדם למאה ברכות. ומוסיף המנחת בכורים את הפסוק שהוזכר בבלי מנחות 'ועתה ישראל מה ה'...'

וכמו שפירש בתוספתא נראה וודאי שכך הוא יפרש את הירושלמי! הרי שלשון התוספתא במסכת ברכות מאוד דומה לירושלמי שם.

וזאת לשונה[[29]](#footnote-28): **"רַבִּי מֵאִיר אוֹמֵר: אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת בְּכָל יוֹם: קוֹרֵא שְׁמַע מְבָרֵךְ לְפָנֶיהָ וּלְאַחֲרֶיהָ, אוֹכֵל אֶת פִּתּוֹ מְבָרֵךְ לְפָנֶיהָ וּלְאַחֲרֶיהָ, מִתְפַּלֵּל שָׁלֹשׁ פְּעָמִים שֶׁל שְׁמוֹנֶה עֶשְׂרֵה** **וְעוֹשֶׂה שְׁאַר מִצְוֹת מְבָרֵךְ עֲלֵיהֶן.** [וְכֵן הָיָה] ר' מֵאִיר אוֹמֵר: אֵין לְךָ אָדָם מִיִּשְׂרָאֵל שֶׁאֵין שֶׁבַע מִצְוֹת מַקִּיפוֹת אוֹתוֹ תְּפִילִּין בְּרֹאשׁוֹ וּתְפִילִּין בִּזְרוֹעוֹ מְזוּזָה [לְפִתְחוֹ] אַרְבַּע צִיצִיּוֹת מַקִּיפוֹת אוֹתוֹ וַעֲלֵיהֶן אָמַר דָּוִד 'שֶׁבַע בַּיּוֹם הִלַּלְתִּיךָ'[[30]](#footnote-29) נִכְנַס לְמֶרְחָץ מִילָּה בִּבְשָׂרוֹ שֶׁנֶּאֱמַר 'לַמְנַצֵּחַ עַל הַשְּׁמִינִית מִזְמוֹר לְדָוִד'[[31]](#footnote-30) וְאוֹמֵר חֹנֶה מַלְאַךְ ה' סָבִיב לִירֵאָיו וַיְחַלְּצֵם'[[32]](#footnote-31)".

1. וכן הפרי חדש על השו"ע סובר, ששתי המימרות, המימרא שבבלי מסכת מנחות והמימרא שבירושלמי מסכת ברכות הן אותן מימרות ואותו המקור לפסיקת השו"ע. וזאת לשונו שם: **"מֵאָה בְּרָכוֹת לְפָחוֹת. מֵימְרַת רַבִּי מֵאִיר פֶּרֶק הַתְּכֵלֶת וּבַיְּרוּשַׁלְמִי סוֹף מַסֶּכֶת בְּרָכוֹת"[[33]](#footnote-32)**.

על פי כללי הפסיקה, שכל מה שאפשר לתרץ בין הבבלי לירושלמי חייבים אנו לתרץ כפי שכתב הבית יוסף: "יֵשׁ לְפָרֵשׁ דְּגַם תַּלְמוּדָא דִּדָּן סָבַר דִּפְלִיגִי דְּכֹל טַצְדְּקֵי דְּאֶפְשַׁר לְמֶעֱבַד דְּלֹא לִשְׁווּיֵי פְּלֻגְתָּא בֵּין הַגְּמָרָא דִּדָּן לַיְּרוּשַׁלְמִי עָבְדִינַן"[[34]](#footnote-33). וכן כתב בכסף משנה[[35]](#footnote-34): "יֵשׁ לְפָרֵשׁ דִּגְמָרָא דִּדָּן נָמִי סָבַר דִּפְלִיגִי מִשּׁוּם דְּכָל טַצְדְּקֵי דְּאֶפְשָׁר לְמֶעְבַּד דְּלֹא לִשְׁווּיֵי פְּלֻגְתָּא בֵּין גְּמָרָא דִּדָּן לַיְּרוּשַׁלְמִי עָבְדִינַן", וכך הכריעו גדולי האחרונים[[36]](#footnote-35). ואף על פי שגם לולא דבריהם של הפוסקים שהבאנו לעיל כך היינו צריכים לפרש את דברי הבבלי כמו הירושלמי כל שכן שכך הם כתבו במפורש.

1. **בירור לשון "אדם" בדברי חז"ל.**

בכמה מאמרים שפורסמו בעניין תקנת מאה ברכות נראה שאחת הסיבות לשיבוש הוא, לשון "אָדָם" שהוזכר בשו"ע על פי דברי רבי מאיר בגמרא.

וזה לשון הבבלי מנחות:"חַיָּיב **אָדָם** לְבָרֵךְ מֵאָה בְּרָכוֹת בְּכָל יוֹם" וגם השולחן ערוך פסק והעתיק את לשון הגמרא "**חַיָּיב אָדָם**".

האם בלשון התלמוד **'אָדָם**' כולל נשים?

מסקנת בעל ה'שדי חמד' שלשון מקרא לחוד ולשון חכמים לחוד. לשון אדם בחז"ל שונה מלשון אדם המוזכר בפסוקים.[[37]](#footnote-36)

בתחילה מביא בעל השדי חמד דוגמאות לכך שבלשון חז"ל אדם מתייחס רק לגברים בלבד וכן דוגמאות שלשון אדם כולל גם גברים וגם נשים[[38]](#footnote-37).

אולם, מסקנת השדי חמד שם היא, שלשון תורה לעצמה ולשון חכמים לעצמם[[39]](#footnote-38).

ובלשון חז"ל הכל לפי העניין.

אם המדובר הוא באיסור דאורייתא או באיסור דרבנן, בין אם כתוב אדם ובין אם לא כתוב אדם, אין סברא לחלק בין איש לאישה[[40]](#footnote-39).

אולם במצוות עשה הכל תלוי לפי העניין. במה ששייך רק לגברים זה אינו כולל נשים ובמה ששייך לשניהם זה כולל את שניהם.

וזו לשון מסקנתו שם: **"אָמְנָם לַעֲנִיּוּת דַּעְתִּי נִרְאֶה דְּלֹא הָיְתָה כַּוָּונַת רז"ל לוֹמַר אָדָם לִכְלוֹל גַּם אִישָּׁה דְּמֵהֵיכָא תֵּיתִּי לְחַלֵּק בְּמִידִי דְּאִיסּוּרָא דְּאוֹרָיְיתָא אוֹ דַּרְבָּנָן בֵּין אִישׁ לְאִישָּׁה אֶלָּא שֶׁדֶּרֶךְ לָשׁוֹן רז"ל לוֹמַר כֵּן...**" ולאחר שמביא דבריהם של אחרונים בעניין האם לשון 'אדם' בא לכלול אישה או למעט, מסקנתו היא: **"וַאֲנִי אוֹמֵר לֹא כְּדִבְרֵי זֶה וְלֹא כְּדִבְרֵי זֶה"** (לא כדברי מי שאמר ש'אדם' בדברי חז"ל כולל אישה ולא כדברי מי שאמר שבא למעט אישה) **"וְהַכֹּל לְפִי הָעִנְיָין וְגַם יֵשׁ לוֹמַר דִּלְשׁוֹן תּוֹרָה לְחוּד וּלְשׁוֹן חֲכָמִים לְחוּד כַּעֲבוֹדָה זָרָה דַּף נ"ח ב'"**

אם כן, בסוגיית הירושלמי ראינו שתקנת מאה ברכות היא לגברים בלבד.

בענייננו צריך לברר, האם מאה ברכות שייך גם לנשים?

בוודאי שאישה מחויבת בברכות, אך מאן לימא לן דמחויבות במאה ברכות בכל יום?! מכל מקום, בוודאי שאין הוכחה וודאית לכך שלשון הגמרא מנחות מ"ג: ולשון השו"ע במילים "**חייב אדם**" לכלול גם נשים[[41]](#footnote-40). לעומת זאת, מהירושלמי[[42]](#footnote-41) בהמשך הגמרא במימרא השנייה של רבי מאיר שם ברור בירושלמי ש'**אדם**' הוא לגברים בלבד, שהרי כתוב שם "וְכֵן הָיָה רַבִּי מֵאִיר אוֹמֵר: אֵין לְךָ **אָדָם** בְּיִשְׂרָאֵל שֶׁאֵין הַמִּצְוֹת מַקִּיפוֹת אוֹתוֹ. תְּפִילִּין בְּרֹאשׁוֹ וּתְפִילִּין בִּזְרוֹעוֹ וּמְזוּזָה בְּפִתְחוֹ מִילָה בִּבְשָׂרוֹ אַרְבַּע צִיצִיּוֹת בְּטַלִּיתוֹ מַקִּיפִין אוֹתוֹ..." ומצוות תפילין, ברית מילה וציצית שייכות לגברים בלבד[[43]](#footnote-42).

וכן מלשון התוספתא ששם כתוב במפורש: "רַבִּי מֵאִיר אוֹמֵר: אֵין לְךָ **אָדָם** מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹתבְּכָל יוֹם" מוכח שם שהמילה **'אָדָם'** מתייחסת לגברים בלבד[[44]](#footnote-43).

הרי כתוב **'אָדָם'** ודיבר רבי מאיר על קריאת שמע, שלוש תפילות. ואחר כך מוזכרים מצוות תפילין, ציצית וברית מילה כנ"ל.

ואם אנו מקבלים את ההנחה, שהגמרא בירושלמי והתוספתא הן מדברות על אותו עניין[[45]](#footnote-44) כמו הבבלי מסכת מנחות, נקל יהיה להסכים שגם הבבלי מנחות, כמו הירושלמי והתוספתא, מדבר על גברים בלבד.

1. **הוכחות שגם בתלמוד בבלי מסכת מנחות התקנה היא לגברים בלבד!**

בירושלמי סוף מסכת ברכות וכן בתוספתא ניכר בבירור שהכוונה לגברים בלבד כמו שנתבאר לעיל[[46]](#footnote-45).

אם כן, כפי שנתבאר, מובן הוא שלפי הירושלמי והתוספתא מאה הברכות נתקנו לגברים בלבד!

האם הבבלי במסכת מנחות והירושלמי והתוספתא ברכות אינם חולקים כלל, או שמא יש בזה מחלוקת בין הבבלי מנחות לבין הירושלמי והתוספתא?

אפשר לומר, שאין מחלוקת בין שני התלמודים, ומה שלא פורש בבלי מנחות מפורש בירושלמי ובתוספתא, ותקנת מאה ברכות נתקנה רק לגברים כפי שביארנו לעיל.

האם אפשר להסביר שיש מחלוקת בין התלמודים? לדעת הבבלי שכל אדם חייב מאה ברכות כולל נשים, והירושלמי סובר שתקנה זו נתקנה רק לגברים, שהרי בירושלמי רוב המצוות והברכות שהזכיר רבי מאיר שם הן מצוות וברכות שגברים (ולא נשים) מברכים עליהן כנ"ל, ולעומת זאת, אולי בבלי זה כולל נשים?!

נראה יותר מתאים הדבר לומר, שאין מחלוקת בין הבבלי לירושלמי על פי כלל הפוסקים: **"שֶׁבְּמָקוֹם שֶׁלְּדַעַת פּוֹסֵק אֶחָד הַדִּין מְפוֹרָשׁ, וּלְדַעַת הַשֵּׁנִי יֵשׁ רַק לְהוֹכִיחַ בְּדֶרֶךְ מַשְׁמָעוּת אֶת הַהֶפֶךְ מִזֶּה דָּנִין תָּמִיד לִקְבוֹעַ הֲלָכָה עַל פִּי הַלָּשׁוֹן הַמְּפוֹרָשׁ..."[[47]](#footnote-46)**, כל שכן בעניינינו שאין סיבה להוכיח ממשמעות הסוגיא במנחות ההיפך מהירושלמי, והלשון בתוספתא ובירושלמי היא ברורה שחיוב מאה ברכות הוא לגברים ולא לנשים.

ואם יקשה, שהרי הכלל המבואר בכללי הפוסקים הוא נאמר על דברי הפוסקים ולא על דברי התלמוד?

על זה **"כָּתַב הָרַמְבָּ"ם בִּתְשׁוּבָתוֹ לְחַכְמֵי לוּנִיל, שֶׁאֵין מְנִיחִים סוּגְיָא פְּשׁוּטָה מִפְּנֵי מַשָּׂא וּמַתָּן"[[48]](#footnote-47).** ששם המדובר שיש משא מתן והגמרא מעלה אפשרות להסביר את הסוגיא אחרת, גם במקרה זה סובר הרמב"ם שפוסקים כפי הסוגיא כפשטה במקום אחר. כל שכן בעניינינו שאין בגמרא שום שלב של משא ומתן שהבבלי אומר להיפך מהירושלמי.

ויותר מזה, נראה כמעט בבירור שכוונת הבבלי (במנחות מ"ג:) היא לגברים בלבד, גם ללא צורך ללמוד זאת מהירושלמי והתוספתא!

שהרי לאחר דברי רבי מאיר מביאה הגמרא ש"**רַב חִיָּיא בְּרֵיה דְּרַב אָוְיָא בְּשַׁבְּתָא וּבְיוֹמֵי טָבֵי טָרַח וּמָמְּלֵי לְהוּ בְּאִיסְפַּרְמְקֵי"**  מִינֵי בְּשָׂמִים **"וּמִגְדֵי"** מִינֵי פֵּרוֹת**.**

מה היה צריך להמתין עד ליום השבת ולומר לנו, שרב חייא היה טורח בשבת וביום טוב לברך על בשמים ומיני פירות, בכדי להשלים את מאה הברכות? שיאמרו לנו חז"ל, שרב חייא היה אומר לאשתו בימות החול להשלים הברכות על ידי מגדים וכדומה ובזה היה החידוש גדול יותר וכולל, מפני שהיינו מבינים שמדובר גם על נשים. או שהיה מלמד אותנו כיצד אישה צריכה להשלים מאה הברכות בימי החול. אלא שזהו חידושו של רבי חייא בריה דרב אויא, שרק הגברים שהם חייבים במאה ברכות, מה הם צריכים לעשות בשבת בשביל להשלים את מאה הברכות? משלימים בבשמים ופירות![[49]](#footnote-48)

והדברים מדוייקים[[50]](#footnote-49) בדברי הרי"ף, רש"י, עץ יוסף וכן בשולחן ערוך!

וכך כתב הרי"ף:"גָּרְסִינַן בְּפֶרֶק הַתְּכֵלֶת מְנָחוֹת: תַּנְיָא הָיָה רַבִּי מֵאִיר אוֹמֵר: חַיָּיב אָדָם לְבָרֵךְ מֵאָה בְּרָכוֹת בְּכָל יוֹם, אָמַר רַב חִיָּיא בְּרֵיהּ דְּרַב אָוְיָא **בְּשַׁבָּתוֹת ויו"ט דְּלֹא נְפִישִׁי בְּרָכוֹת** מִמְלֵי לְהוּ בְּאִיסְפַּרְמְקֵי וּמִגְּדֵי"[[51]](#footnote-50).

הרי כתב, שדווקא בשבתות וימים טובים 'לֹא נְפִישִׁי בְּרָכוֹת'! אבל בימי החול אין בזה צורך, מפני שמתפללים שמונה עשרה שלוש פעמים וכו' ונפישי ברכות. ומי הם המתפללים שלוש תפילות בכל ימי החול? ומי הם שנפישי להם ברכות בימי החול? בוודאי הגברים!

וכן הדברים מדויקים בדברי רש"י[[52]](#footnote-51): "בְּשַׁבָּתוֹת וְיָמִים טוֹבִים. **דְּלֹא מָצְּלוּ י''ח**: טָרַח וּמְמַלֵּא לְהוּ. לְמֵאָה בְּרָכוֹת: בְּאִסְפַּרְמְקֵי וּמִגְּדֵי." כמו הרי"ף כן דברי רש"י ברורים, שבשבתות וימים טובים "דְּלֹא מָצְּלוּ י''ח", כלומר לא מתפללים שמונה עשרה ברכות, אך בימי החול אין בזה צורך, מפני שמתפללים שמונה עשרה שלוש פעמים. ומי הם המתפללים שלוש תפילות שמונה עשרה בכל ימי החול? בוודאי הגברים!

וכן נראה בפירוש 'עץ יוסף' שבעין יעקב: "בְּשַׁבְּתָא וּבַיּוֹמָא טָבָא. דְּלֹא נְפִישִׁי בְּרָכוֹת"שאין די ברכות בשבתות וימים טובים כמו בימות החול"מְמַלֵּא לְהוּ בְּאִיסְפַּרְמְקֵי פֵּירוּשׁ מִינֵי בְּשָׂמִים. וּמִגָּדֵי פֵּירוּשׁ מִינֵי פֵּירוֹת..."[[53]](#footnote-52).

הרי שאמר שבשבתות וימים טובים "לֹא נְפִישִׁי בְּרָכוֹת", כלומר שבשבת ויום טוב אין אותו מספר ברכות בתפילת עמידה כמו בימות החול. אבל בכל השבוע יש מספיק ברכות ולא צריך למלא את המאה ברכות במיני בשמים ופירות. ולנשים וודאי שאין די ברכות גם בימי החול. העולה מכאן שהסוגיא במנחות מדברת רק על גברים[[54]](#footnote-53)!

הוכחה נוספת מהבבלי במנחות מ"ג ע"ב מלשון אדם בסוגיא שם. מייד בהמשך הגמרא שם כתוב "תַּנְיָא הָיָה רַבִּי מֵאִיר אוֹמֵר **חַיָּיב אָדָם** לְבָרֵךְ שָׁלוֹשׁ בְּרָכוֹת בְּכָל יוֹם אֵלּוּ הֵן: 'שֶׁעָשַׂנִי יִשְׂרָאֵל' **'שֶׁלֹּא עָשַׂנִי אִישָּׁה'** 'שֶׁלֹּא עָשַׂנִי בּוּר".בגמרא אמר רבי מאיר 'חייב אדם' ומדובר על גברים בלבד, שהרי מזכיר בדבריו את הברכה "שלא עשני **אישה**", הרי שגם במימרא זו רבי מאיר השתמש בלשון 'חַיָּיב אָדָם' והוא בוודאי מדבר על הגברים בלבד. המדובר הוא על הברכות שה**איש** חייב לברך ('שלא עשני אישה') ולא על ברכות שהאישה חייבת. ומכאן הוכחה נוספת, שרבי מאיר אמר 'חייב אדם' כוונתו לגברים בלבד!

1. **דיוק נוסף בשו"ע.**

הוכחה נוספת, שתקנה זו נתקנה לגברים בלבד מדברי השולחן ערוך, שכתב בסימן מ"ו סעיף ג': **"חַיָּב אָדָם לְבָרֵךְ בְּכָל יוֹם מֵאָה בְּרָכוֹת לְפָחוֹת"**

ובהלכות שבת סימן ר"צ כתב: **"יַרְבֶּה בְּפֵירוֹת וּמְגָדִים וּמִינֵי רֵיחַ, כְּדֵי לְהַשְׁלִים מִנְיַין מֵאָה בְּרָכוֹת."**

מדוע צריך היה השו"ע להמתין עד להלכות שבת[[55]](#footnote-54) בשביל לומר שצריך בשבת להשלים מאה ברכות בפירות, מגדים ומיני ריח, הרי אם היה סובר שנשים גם חייבות במאה ברכות, צריכות להרבות בפירות ומיני מגדים בכל יום בכדי להגיע למאה ברכות ולא רק ביום השבת. אלא מכאן בברור **שדעת השו"ע היא, שתקנה זו נתקנה לגברים בלבד ולא לנשים.**

ועוד, פוסקים רבים וכן נושאי כלים רבים של השו"ע דנים רק לעניין ימי תענית, יום השבת ויום הכיפורים, שצריך להשלים בהם ברכות החסרות מימות החול הרגילים, ורק בהם דנו כיצד להגיע למאה ברכות בימים אלו וכן הזהירו שלא לגרום לברכה שאינה צריכה. מדוע אותם פוסקים הזכירו רק לעניין שבת תענית ויוה"כ מהו מניין המאה ברכות בימים אלו? וגם מדוע הם דנו רק על ימים אלו, שצריך להיזהר מברכה שאינה צריכה? אם לדעתם נשים היו חייבות במאה ברכות, צריכים היו הפוסקים הללו למנות להן את מניין הברכות וכן היו צריכים להזהיר לנשים מברכה שאינה צריכה בימי החול. אלא מכאן רואים, שגם דעתם היא, שנשים אינן חייבות בתקנת מאה ברכות!

לסיכום:

**הנראה מכל האמור שתקנת מאה ברכות שתיקן דוד המלך ע"ה או הסנהדרין שבדורו[[56]](#footnote-55) או משה רבנו[[57]](#footnote-56) היתה לאנשים בלבד ולא לנשים**. מהירושלמי מוכח שרוב המצוות שמזכיר רבי מאיר הן מצוות השייכות לגברים בלבד. וכן, מה שכתוב שם בירושלמי בהמשך 'אין לך **אדם** בישראל' מוכח שהכוונה במילה 'אדם' כאן היא לגברים בלבד שכן מונה שם שלוש מצוות מתוך ארבע השייכות רק באנשים - תפילין, ברית מילה וציצית.

דבר זה מדויק גם בבלי[[58]](#footnote-57) מדברי רב חייא בריה דרב אויא שבשבת ויום טוב דווקא צריך לדאוג להשלים את הברכות במיני בשמים ובמיני מגדים, כי לא מתפללים שמונה עשרה ברכות בתפילת עמידה אלא רק שבע ברכות של תפילות שבת, לכן צריך להשלים בבשמים ומגדים, אך בימות החול לא חסרות ברכות. מכאן רואים שהמדובר הוא בגברים כי הרי לאישה גם בימות החול חסרות ברכות בשביל להגיע למאה, לכן לא אמר שם רבי חייא בר אויא שבימות החול נשים ישלימו את זה על ידי בשמים ומגדים ומשלא אמר כך, נראה שהתקנה הייתה לגברים בלבד. וכן מהמשך הגמרא, מוכח שרבי מאיר מדבר על הגברים בלבד שאומר חייב אדם ומזכיר את הברכה "שלא עשני אישה".

1. **הוכחה ממניין מאה הברכות על ידי הפוסקים.**

ועל פי זה מובן, מדוע כל גדולי הפוסקים מנו אך ורק מאה ברכות לגברים ולא לנשים! כולם נמשכו אחר דברי הירושלמי והתוספתא, שמנו אך ורק מצוות עבור גברים ולא לנשים. וכן ברור שהם גם הבינו את דברי הבבלי כפי שדייקנו בדברי רב חייא בריה דרב אויא שמזכיר את השלמת הברכות בשבתות וימים טובים לגברים!

מכל גדולי הפוסקים שטורחים ומונים מאה ברכות בדקדוק עצום הם מונים מצוות רבות שמקיימים אותם הגברים בלבד! רש"י[[59]](#footnote-58) הרמב"ם[[60]](#footnote-59), הגהות מיימוניות[[61]](#footnote-60), רא"ש[[62]](#footnote-61), בית יוסף[[63]](#footnote-62), נושאי הכלים של השו"ע וכו' וכו' עוד המון רב של גדולי הפוסקים.

הם מונים את הברכות על מצוות ציצית, תפילין, ברכות שמברכין הקוראים בתורה, ברכות המפטיר[[64]](#footnote-63) שהן מצוות שמברכים עליהן גברים ולא נשים.

וכן מעירים הפוסקים, שבברכות הקבועות ביום הכיפורים חסרות ברכות ממאה ישלים את הברכות החסרות בקריאת התורה של שחרית מנחה וכו' עיין שם (מלבד מה שביום הכיפורים לא מצאנו פתרי, איך אישה שמטופלת בילדים קטנים תשלים מאה ברכות).

מניין הברכות של שלוש תפילות שלא מצאנו באף פוסק שאישה חייבת בזה. וכן ברכת 'ברוך שאמר' ו'ישתבח' יש פוסקים הסוברים שלא מברכות. וגם לפוסקים הסוברים שיכולות לברך אין עליהן חובה לברך אותן.

וכן ברכת מעין שבע[[65]](#footnote-64) שמוזכרת בפוסקים לעניין מאה ברכות הביאם הבית יוסף לא מצאנו שנשים חייבות בזה.

מוסיף הבית יוסף שבתענית יברך על ציצית ותפילין גם בתפילת המנחה[[66]](#footnote-65). ועל זה יש להוסיף שאישה בתענית איננה יכולה להשלים במיני מגדים אז בוודאי אם הבית יוסף היה סובר שאישה חייבת במאה ברכות צריך היה לכתוב גם לה פתרון להשלמת הברכות.

וכן תפילת מוסף (נחלקו אחרונים האם אישה יכולה להתפלל הובאו דעותיהם במשנה ברורה).

מכל הדוגמאות ועוד, בוודאי דעתם של כל הפוסקים הללו היא, שרק לגברים נתקן לברך מאה ברכות ביום, וכך הם הבינו את דברי הבבלי מנחות, כפי שברור בירושלמי, מפני שעד שהם מונים את הברכות שהגברים מברכים בכל יום, שיימנו את הברכות שהנשים מברכות, שהרי מניין הברכות של האנשים להגיע למאה הוא דבר הרבה יותר פשוט ממניין הברכות שהנשים יכולות לברך בכל יום.

ועוד, לומר שנשים חייבות במאה ברכות ואף אחד מהפוסקים לא השתמט למנות את הברכות של הנשים. אתמהא?!

אלא וודאי שכל הפוסקים הנ"ל סוברים שהנשים חייבות בשבחו של הקב"ה גם על ידי ברכות, אך ברור שאינם צריכות לברך בכל יום מאה ברכות!

1. **רמזים מדברי הראשונים שמהם נראה שהתקנה נתקנה לגברים בלבד והוכחה מפורשת מתלמיד המהר"ם.**

ומצאתי און לי בדברי הראשונים כמלאכים שאצטט חלקם[[67]](#footnote-66), כגון בעלי התוספות בפירושם 'דעת זקנים' על התורה, רבינו מנוח[[68]](#footnote-67) בפירושו על הרמב"ם וכן דעת רבי דוד אבודרהם כמה דורות לאחריהם. ובפרט מתלמידו של המהר"ם מרונבורג בעל ספר 'על הכל' שכתב במפורש ממש שתקנה זו נתקנה לאנשים בלבד:

1. בסִדּוּר רָשִׁ"י כתוב: תַּנְיָא הָיָה רַבִּי מֵאִיר אוֹמֵר חַיָּב אָדָם מִיִּשְׂרָאֵל לְבָרֵךְ מֵאָה בְּרָכוֹת בְּכָל יוֹם, וּבַגְּמָרָא דְּאֶרֶץ יִשְׂרָאֵל גָּרְסִינַן הֲכִי, תַּנֵּי אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת בְּכָל יוֹם, שֶׁנֶּאֱמַר מָה ה' אֱלֹהֶיךָ שֹׁאֵל מֵעִמָּךְ (דְּבָרִים י' י"ב) אֶל תִּקְרִי מָה אֶלָּא מֵאָה, וּלְכָךְ תִּקֵּן דָּוִד מֶלֶךְ יִשְׂרָאֵל כְּשֶׁהוֹדִיע[וּ]הוּ יוֹשְׁבֵי יְרוּשָׁלַיִם שֶׁמֵּתִים מִיִּשְׂרָאֵל מֵאָה בְּנֵי אָדָם בְּכָל יוֹם, וְתִקֵּן מֵאָה בְּרָכוֹת, דִּכְתִיב נְאֻם דָּוִד בֶּן יִשַׁי וּנְאֻם הַגֶּבֶר הֻקַם עָל (ש"ב כ"ג א'). עַל בְּגֵימַטְרְיָא מֵאָה הָוֵי שֶׁבְּכָל יוֹם וְיוֹם הָיוּ מֵתִים מִיִּשְׂרָאֵל מֵאָה אִישׁ, וְלֹא הָיוּ יוֹדְעִים מִפְּנֵי מָה, עַד שֶׁבָּא דָּוִד הַמֶּלֶךְ וְתִקֵּן מֵאָה בְּרָכוֹת. וְנִרְאֶה [הַדָּבָר] שֶׁנִּשְׁתַּכְּחוּ וּבָאוּ תַּנָּאִים וְאָמוֹרָאִים וִיסָדוּם, וּלְבָרֵךְ עַל כָּל אַחַת וְאַחַת בִּשְׁעָתָהּ אִי אֶפְשָׁר, מִפְּנֵי שֶׁהַיָּדַיִם [עֲשׂוּיוֹת] לְמַשְׁמֵשׁ בָּהֶם, אֶלָּא כְּשֶׁנֵּעוֹר אָדָם מִשְׁנָתוֹ יִרְחַץ פָּנָיו יָדָיו וְרַגְלָיו כַּהֹגֶן, לְקַיֵּם מָה שֶׁנֶּאֱמַר הִכּוֹן לִקְרַאת אֱלֹהֶיךָ יִשְׂרָאֵל (עָמוֹס ד' י"ב), וּמַתְחִיל וּמְסַדְּרָן, וְכָל אֶחָד וְאֶחָד חַיָּב בָּהֶן, **וּמִנְהָג כָּל יִשְׂרָאֵל שֶׁבִּסְפָרַד הוּא אַסְפַּמְיָא כָּךְ הוּא לְהוֹצִיא מִי שֶׁאֵינוֹ בָּקִי מַתְחִיל הַחַזָּן וּמְבָרֵךְ עַל נְטִילַת יָדַיִם וְכָל סֵדֶר הַבְּרָכוֹת**... **וְכִי תֵּימָא בִּשְׁלָמָא בִּימֵי חֹל דְּאִיכָּא תְּלָתָא זִמְנֵי תְּשַׁסְרֵי תְּשַׁסְרֵי וּמִתְמַלְּאִין כּוּלֵהוּ, בְּשַׁבְּתָא (דְּאִיכָא) [דְּלֵיכָּא] צְלוֹתָא הֵיכִי מִתְמַלְּאִין כּוּלְהוּ אִי אֶפְשָׁר לְאַשְׁלִימֶנְהוּ, מַשְׁלָם לְהוּ כְּדִּקָאָמַר רַב חִיָּא בְּרֵהּ דְּרַב אָוְיָה בְּיוֹמַיָּא דְּשַׁבְּתָא וּבְיוֹמַיָּא טָבָא טָרַח וּמְמַלֵּי לְהוּ בְּאִסְפַּרְמָקֵי וּמַגְדֵי מִינֵי בְּשָׂמִים וּמִינֵי פֵּרוֹת, כְּגוֹן עֲצֵי בְּשָׂמִים [וּבוֹרֵא עִשְׂבֵי בְּשָׂמִים וּבוֹרֵא מִינֵי בְּשָׂמִים] וְכָל פֵּירָא וּפֵירָא כִּדְחָזִי,** **וּלְכָךְ תִּקְּנוּ בְּשַׁבָּת לוֹמַר אֵין כֵּאלֹהֵינוּ, לְפִי שֶׁאֵין מִתְפַּלְּלִין שְׁמוֹנֶה עֶשְׂרֵה, כִּי [אִם] שֶׁבַע, ד' פְּעָמִים אֵין, מִי ד' פְּעָמִים, נוֹדֶה ד' פְּעָמִים, אֵין מִי נוֹדֶה, הֲרֵי י"ב פְּעָמִים אָמֵן, וּלְבַסּוֹף בָּרוּךְ אַתָּה וְנִרְאֶה עַתָּה כְּאוֹמֵר י"ב פְּעָמִים בָּרוּךְ אַתָּה אָמֵן. וְהֵם שְׁתֵּים עֶשְׂרֵה בְּרָכוֹת, וְהַשֶּׁבַע שֶׁל חוֹבַת הַיּוֹם הֲרֵי י"ט":**

שלוש הוכחות מסידור רש"י שתקנה זו נתקנה לאנשים בלבד. **א.** רואים מדבריו שבכדי להשלים מאה ברכות היו מברכים בבית הכנסת להוציא ידי חובה את מי שאינו בקי. מזה משמע שנשים לא נהגו לברך מאה ברכות, מעולם לא שמענו שחייבו נשים להתפלל בבית כנסת. **ב.** עוד כתב "בִּשְׁלָמָא בִּימֵי חֹל דְּאִיכָּא תְּלָתָא זִמְנֵי תְּשַׁסְרֵי". כלומר בימי החול יש מאה ברכות על ידי תפילת עמידה שלוש פעמים תשע עשרה ברכות קל להגיע למאה ברכות, למי יש שלוש תפילות ביום לגברים בלבד. **ג.** ועוד כתב בסוף שתיקנו את הפיוט\השבח "אין כאלוהינו" דווקא לשבת בשביל להשלים למאה ברכות, אם היה צורך לנשים להשלים למאה ברכות היו מתקנים פיוט\שבח זה גם לנשים לימות החול, אף על פי שהיום נוהגים לומר תפילה זו גם בימי החול, מדברי סידור רש"י רואים עדות שעיקר התקנה הייתה לשבת בלבד. אם נשים היו חייבות במאה ברכות בכל יום היו מתקנים להם לומר את הפיוט\השבח "אין כאלוקינו" גם בימי החול, שיסייע להן להשלים מאה ברכות.

1. זאת לשונו של בעל ספר 'על הכל' רבי משה מאיבירא תלמיד המהר"ם מרוטנבורג[[69]](#footnote-68): "עַל הַכֹּל יִתְגַּדַּל וְיִתְקַדַּשׁ וְיִשְׁתַּבַּח וְיִתְפָּאֵר וְיִתְרוֹמָם וְיִתְנַשֶּׂא וְיִתְהַדָּר שְׁמוֹ שֶׁל מֶלֶךְ מַלְכֵי הַמְּלָכִים הקב"ה מִפִּי שְׂרָפִים וְאוֹפַנִּים וּכְרוּבִים, וְגַם כָּל הַבְּרִיּוֹת, לְבָרְכוֹ נִבְרָאוֹת, כְּמוֹ שֶׁנֶּאֱמַר "וְעַתָּה יִשְׂרָאֵל מָה יְיָ' אלק' שׁוֹאֵל מֵעִמָּךְ וְגוֹ'" וְדָרְשׁוּ חֲכָמִים אֶל תִּקְרִי 'מָה' אֶלָּא 'מֵאָה' 'מָה' עוֹלֶה י"ץ בְּאַלְפָא בֵּיתָא דא"ת ב"ש **שֶׁהָאִישׁ חַיָּב לְבָרֵךְ ק' בְּרָכוֹת בְּכָל יוֹם**, וְהַבְּרָכוֹת מְתֻקָּנוֹת, וְכַדָּת נֶעֱרָכוֹת, כְּמוֹ שֶׁתִּקְּנוּ רז"ל אַנְשֵׁי כְּנֶסֶת הַגְּדוֹלָה שֶׁתִּקְּנוּ הַתְּפִלּוֹת כְּנֶגֶד הַתְּמִידִים וְהַקָּרְבָּנוֹת כְּדִכְתִיב[[70]](#footnote-69) "וּנְשַׁלְּמָה פָּרִים שְׂפָתֵינוּ". וְכָל קָרְבָּנוֹת וּתְמִידִים, בְּשִׁנּוּיִים נִפְסָלִים, וְיִזְהָר מִלְּשָׁנוֹת הַבְּרָכוֹת מִדְּפוּסָם, שֶׁהַמְּשַׁנֶּה מִמַּטְבֵּעַ שֶׁטָּבְעוּ חֲכָמִים בִּבְרָכוֹת לֹא יָצָא יְדֵי חוֹבָתוֹ".

מפורש בדבריו **שהאיש** חייב במאה ברכות!

1. ואלו הם דברי דעת זקנים[[71]](#footnote-70): "עוֹד יֵשׁ לְהוֹכִיחַ מֵאָה בְּרָכוֹת, מִדִּכְתִיב: "הִנֵּה כִּ"י כֵ"ן יְבֹרָךְ גָּבֶר" בְּמִנְיָן 'כִּ"י כֵ"ן (בְּגִימַטְרִיָּא סה"כ מֵאָה) יְבָרֵךְ גֶּבֶר' כִּי יְבָרֵךְ חֲסַר וָאו כְּתִיב..."[[72]](#footnote-71).

מכאן הוכחה מדבריהם של בעלי התוספות שהגבר דווקא מחוייב במאה ברכות! מזה שהוא תולה גימטרייה של מאה בברכה של גבר "**יברך גבר**" פשוט לו שנשים פטורות בזה!

1. ואלו דברי רבנו מנוח[[73]](#footnote-72): "סָמְכִינַן לְהוּ אַקְרָא דִּכְתִיב 'מָה ה' אֱלֹקֶיךָ שׁוֹאֵל מֵעִמָּךְ' אַל תִּקְרִי מָה אֶלָּא מֵאָה. וְכָתַב אַבָּא מָרִי זלה"ה דְּהָכִי מוֹכְחִינַן מֵהַאי קְרָא לְפִי שֶׁיֵּשׁ בּוֹ מֵאָה אוֹתִיּוֹת עִם הָאָלֶ"ף הַנִּסְתֶּרֶת בְּ'מָה'. וְדָבָר זֶה כָּתוּב בַּתּוֹרָה שָׁנוּי בַּנְּבִיאִים מְשׁוּלָּשׁ בַּכְּתוּבִים, בַּתּוֹרָה הָא דְּאַמְרִינַן. בַּנְּבִיאִים 'נְאוּם הַגֶּבֶר הוּקַם עַל', 'עַל' בְּגִימַטְרִיָּא מֵאָה. בִּכְתוּבִים[[74]](#footnote-73) 'כִי כֵן יְבֹרַךְ גָּבֶר', כִּי כֵן בְּגִימַטְרִיָּא מֵאָה וּקְרִי בֵּיה 'יְבָרֵךְ'".
2. וכן כתב רבי דוד אבודרהם ואלו דבריו: "וְגַם יֵשׁ רֶמֶז מִן הַכְּתוּבִים שֶׁנֶּאֱמַר "הִנֵּה כִי כֵן יְבֹרַךְ גָּבֶר יְרֵא י"י" כְּלוֹמַר כְּמִנְיַין כ"י כ"ן דְּהַיְינוּ מֵאָה יְבָרֵךְ גֶּבֶר".

רמז זה על הפסוק "הִנֵּה כִי כֵן יְבֹרַךְ גָּבֶר יְרֵא ד'" הביאו ראשונים רבים וגם גדולי האחרונים וכל מעיין יוכל למוצאם לכן אסתפק בזה.

1. **מדברי גדולי אחרונים שמהם נראה שהתקנה נתקנה לגברים בלבד**

אצרף כאן מספרי גדולי אחרונים שמהם נראה בבירור שתקנת מאה ברכות היא לגברים בלבד:

1. **ערוך השולחן[[75]](#footnote-74)** שמלשונו משמע שרק הגברים חייבים במאה ברכות: "וְכָתְבוּ **שֶׁכָּל אִישׁ** צָרִיךְ לְקַיֵּם בְּכָל יוֹם אוֹתִיּוֹת צדי"ק, וְהַיְנוּ צדי"ק אָמֵנִין: אַרְבַּע קְדֻשּׁוֹת, עֲשָׂרָה קַדִּישִׁים, מֵאָה בְּרָכוֹת. וְתִקְּנוּ קַדִּישׁ לְאַחַר "עָלֵינוּ" מִפְּנֵי הַיְּתוֹמִים שֶׁלֹּא יוּכְלוּ לְהִתְפַּלֵּל לִפְנֵי הָעַמּוּד, וְקָרְאוּ לָזֶה "קַדִּישׁ יָתוֹם"".

1. **זוהר הרקיע[[76]](#footnote-75)**: "'וּמִבְּרָכוֹת תַּצְמִיד מְאַת הַנִּגְמָרִים' הוּא ע"ד הַגָּאוֹן זַ"ל שֶׁהוּא מַכְנִיס בְּמִנְיָן רָמָ"ח מִצְוֹת עֲשֵׂה מִצְוֹת שֶׁהֵם דְּרַבָּנַן והרז"ל הֵשִׁיב עָלָיו תְּשׁוּבוֹת גְּדוֹלוֹת וְהַיּוֹתֵר גְּדוֹלָה שֶׁבְּכֻלָּן הוּא שֶׁהֲרֵי לְשׁוֹן הַתַּלְמוּד הוּא תַּרְיָ"ג מִצְוֹת נֶאֶמְרוּ לְמֹשֶׁה בְּסִינַי וְאֵיךְ יַכְנִיס... וְאַף עַל פִּי שֶׁתֵּרֵץ הרז"ל הַקֻּשְׁיוֹת שֶׁהִקְשָׁה הָרַמְבָּ"ם זַ"ל עַל הַגָּאוֹן זַ"ל עִם כָּל זֶה הוּא מִתְחַזֵּק עִמּוֹ שֶׁלֹּא לִמְנוֹת מִצְוֹת שֶׁהֵם דְּרַבָּנַן וְתִסְתַּלֵּק מִן הַמִּנְיָן מִצְוַת מֵאָה בְּרָכוֹת שֶׁאֵין לָהּ חִיּוּב מִן הַתּוֹרָה וְאִם יֵשׁ לָהּ רֶמֶז בַּתּוֹרָה וּבַנְּבִיאִים וּבַכְּתוּבִים בַּתּוֹרָה... "מָה יְיָ' אֱלֹקֶךָ שׁוֹאֵל מֵעִמָּךְ" אַל תִּקְרִי מָה אֶלָּא מֵאָה וְרָאוּ לִדְרֹשׁ כֵּן לְפִי שֶׁבַּפָּסוּק יֵשׁ צ"ט אוֹתִיּוֹת וּכְשֶׁהוֹסַפְנוּ אָלֶף עַל מָה יִהְיֶה מֵאָה בְּמַשְׁמָע הַתֵּבָה וּבְמִנַּיִן הָאוֹתִיּוֹת וְכֵן מָה בְּאוֹתִיּוֹת א"ת ב"ש הוּא יץ שֶׁעוֹלֶה מֵאָה... וּבַנְּבִיאִים נְאֻם הַגֶּבֶר הוּקַם עַ"ל בְּגֵימַטְרְיָא מֵאָה. בַּכְּתוּבִים "כִי כֵן יְבֹרַךְ גָּבֶר" הוּא חָסֵר וְכֵן כִּי עוֹלֶה בְּגֵימַטְרְיָא מֵאָה כְּלוֹמַר **מֵאָה יְבָרֵךְ גֶּבֶר בְּכָל יוֹם**".

1. קִרְיַת סֵפֶר עַל מִשְׁנֵה תּוֹרָה[[77]](#footnote-76): "חַיָּב אָדָם לְבָרֵךְ מֵאָה בְּרָכוֹת וְגוֹ' מִדְּרַבָּנַן וְיֵשׁ רֶמֶז בַּתּוֹרָה וּבַנְּבִיאִים וּבַכְּתוּבִים בַּתּוֹרָה מָה ה' אֱלֹהֶיךָ שֹׁאֵל מֵעִמָּךְ אַל תִּקְרִי מָה אֶלָּא מֵאָה יֵשׁ בַּפָּסוּק צ"ט אוֹתִיּוֹת וּכְשֶׁנּוֹסִיף הָאָלֶף יִהְיוּ מֵאָה בְּאוֹתִיּוֹת וּבְמַשְׁמָעוּת הַתֵּבָה וְכֵן מָה בְּאוֹתִיּוֹת א"ת... ב"ש הוּא י"ץ שֶׁעוֹלֶה מֵאָה בַּנְּבִיאִים נְאֻם הַגֶּבֶר הוּקַם עַל בַּגְּמֶטְרִיא מֵאָה בַּכְּתוּבִים כִי כֵן יְבֹרַךְ גָּבֶר כִּי כֵן עוֹלֶה מֵאָה **כְּלוֹמַר מֵאָה יְבָרֵךְ גֶּבֶר בְּכָל יוֹם**".
2. **מקורות נוספים בעניין מאה ברכות.**

להשלמת המקורות בעניין מאה ברכות אוסיף כמה מקורות בעניין.

1. התיקונים שבסוף התלמוד הירושלמי ברכות: תַּנֵּי בְּשֵׁם רַבִּי מֵאִיר אֵין לְךָ אֶחָד מִיִּשְׂרָאֵל שֶׁאֵינוֹ עוֹשֶׂה מֵאָה מִצְוֹת בְּכָל יוֹם. קוֹרֵא אֶת שְׁמַע וּמְבָרֵךְ לְפָנֶיהָ וּלְאַחֲרֶיהָ. בְּסִידּוּר רַב עַמְרָם גָּאוֹן צַד א' "וּבַגְּמָרָא דְּאֶרֶץ יִשְׂרָאֵל גָּרְסִינַן הֲכִי: תַּנְיָא בְּשֵׁם ר"מ אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה מִצְווֹת בְּכָל יוֹם שֶׁנֶּאֱמַר "וְעַתָּה יִשְׂרָאֵל מָה ה' אֱלוֹקֶּךָ שׁוֹאֵל מֵעִמָּךְ" אַל תִּקְרִי מָה אֶלָּא מֵאָה וְדָוִד מֶלֶךְ יִשְׂרָאֵל תִּקְנָן כְּשֶׁהוֹדִיעוּהוּ יוֹשְׁבֵי יְרוּשָׁלַיִם שֶׁמֵּתִים בְּיִשְׂרָאֵל מֵאָה בְּכָל יוֹם עָמַד וְתִקְנָן" עכ"ל. (ע' מד"ר בְּמִדְבַּר י"ח פִּסְקָה כ"א) וּלְפָנֵינוּ לֵיתָא מִן שֶׁנֶּאֱמַר וְעַתָּה וְכוּ' עַד סוֹף הַמַּאֲמָר.

גם לפי גרסתו של רב עמרם גאון, רואים בבירור שהכוונה על תקנת מאה ברכות:

1. הוא גורס בירושלמי עצמו שזוהי התקנה שתיקן דוד המלך ע"ה, שהיא תקנת מאה הברכות.
2. על פי גרסתו הירושלמי מביא את הפסוק "מה ה' אלוקיך שואל מעמך" שהוזכר בבלי מנחות.
3. במדרש במדבר רבה[[78]](#footnote-77): "הוּקַם עַל" כְּנֶגֶד מֵאָה בְּרָכוֹת, שֶׁבְּכָל יוֹם הָיוּ מֵתִים מִיִּשְׂרָאֵל מֵאָה אֲנָשִׁים. בָּא דָּוִד וְתִקֵּן לָהֶם מֵאָה בְּרָכוֹת, כֵּיוָן שֶׁתִּקְנָם נִתְעַצְּרָה הַמַּגֵּפָה, עַל עוּלָהּ שֶׁל תּוֹרָה וְעוּלָהּ שֶׁל קְצָרָה (=עוּלָהּ שֶׁל תְּשׁוּבָה)".
4. מדרש תנחומא[[79]](#footnote-78): "'הוּקַם עַל' (שְׁמוּאֵל ב, כ"ג א') בְּגִימַטְרִיָּא מֵאָה, כְּנֶגֶד מֵאָה בְּרָכוֹת. שֶׁבְּכָל יוֹם הָיוּ מֵתִים מִיִּשְׂרָאֵל מֵאָה אֲנָשִׁים, בָּא דָּוִד וְתִקְנָן לְמֵאָה בְּרָכוֹת. 'וְעַתָּה יִשְׂרָאֵל מָה ה' א-לוֹקֶיךָ', קְרִי בֵּיהּ מֵאָה, אֵלּוּ מֵאָה בְּרָכוֹת. כֵּיוָון שֶׁתִּקְנוּם, נֶעֶצְרָה הַמַּגֵּפָה".
5. בפסיקתא זוטרתא[[80]](#footnote-79): "תַּנְיָא רַבִּי יְהוּדָה אוֹמֵר חַיָּיב אָדָם לְבָרֵךְ מֵאָה בְּרָכוֹת בְּכָל יוֹם שֶׁלֹּא עֲשִׂיתַנִי עוֹבֵד כּוֹכָבִים שֶׁלֹּא עָשָׂתְנִי עֶבֶד שֶׁלֹּא עֲשִׂיתַנִי אִישָּׁה".

לגבי פסיקת הלכה מהמדרש כתב בספר 'חֵבֶשׁ פְּאֵר'[[81]](#footnote-80): "וְעַיֵּן מָה שֶׁכָּתַב הַפְּרִי חָדָשׁ בְּסֵפֶר מַיִם חַיִּים הֱבִיאוֹ הַגָּאוֹן רַבִּי עֲקִיבָא אֶיגֶר זַ"ל בְּתוֹסְפוֹתָיו (עַל הַמִּשְׁנָיוֹת בְּרָכוֹת אוֹת לו) דְּהָא דְּ"אֵין לְמֵדִין הֲלָכָה מֵהַמִּדְרָשׁ הוּא הֵיכָא דְּאִיתְפַּרִישׁ בַּשָּׁ"ס וְלֹא אִיתְפַּרִישׁ הִלְכְתָא כְּמִי אֲבָל בְּמָה דְּלֹא אִיתְפַּרִישׁ בַּשָּׁ"ס לְמֵדִין" וְהָכָא נָמִי שֶׁלֹּא מָצִינוּ כְּלָל בְּדִבְרֵי הַפּוֹסְקִים הָפוּךְ מִזֶּה, מְסַיֵּעַ לָנוּ..." וגם אנחנו נאמר כאן שלא מצינו בדברי הש"ס והפוסקים להיפך מזה בוודאי שהמדרש מסייע לנו. ועוד, יש גורסים את המדרש הזה במפורש בתלמוד הירושלמי בוודאי לשיטתם אפשר ללמוד הלכה זו מהתלמוד הירושלמי.

1. **שאלות ותשובות על פטור אישה מתקנת מאה ברכות.**

במאמר לעיל הדברים ברורים ומאירים. אולם, במאמרים שונים שהתפרסמו לאחרונה רצו לחייב נשים בתקנת מאה ברכות ללא שום בסיס. לכן הוספתי חלק זה להשלמת המאמר.

הראיות שהובאו במאמרים השונים נראה שאין בכוחם לדחות את הדברים הברורים שכתבתי. מכל מקום, העתקתי חלקם ותירצתי את דבריהם על הסדר, אף על פי שכבר תורצו במאמר לעיל.

**1.** עיקר התקנה הייתה על שמתו מאה נפשות. לכן תיקן דוד המלך ע"ה מאה ברכות. מכיוון שאישה גם צריכה חיים, אולי התקנה הייתה גם לנשים?! והוכיחו דבריהם ממצוות מזוזה.

תשובה: תירוצים רבים יש לזה ואנקוט כמה מהם.

**א.** עצם העניין ללמוד סברא בצורה כזו הוא דבר קשה מאוד. מפני שאפשר למצוא בכל מיני פוסקים טעמים וסברות על מצוות רבות שקשורות לנשים. האם על פי אפשר לחייבם במצוות הללו? וודאי שלא לדוגמא יש סגולה לפרנסה טובה למי שמניח תפילין – הרי גם אישה צריכה פרנסה, וודאי שלא. וכן מצוות ציצית, מי שמבטלה בעידנא דריתחא נענש על ביטולה, האם בגלל זה נחייב נשים וכן על זה הדרך עוד מצוות רבות מאוד מאוד, לא משום טעמים אלו נחייב נשים במצוות אלו אלא צריך ראיות לזה או דימוי מילתא ברור וראיות חזקות. דוגמא נוספת, גם עבודת הקורבנות היא מהדברים ש'העולם עומד עליו'[[82]](#footnote-81) עבודה זו היא רק בכוהנים בלבד! ועל ידי עבודתם הם מזכים את העולם כולו. לכן, גם כשדוד מתקן מאה ברכות לגברים מכוחם ינצלו כולם, גם הנשים. והרי שאמרו חז"ל[[83]](#footnote-82) "הני נשי במאי זכיין?..." הן שולחות את הילדים ואת הגברים להתחזק בעבודת ה' ובזה הן זוכות. ועוד שתקנת מאה הברכות שמברך אותם הגבר הוא לא מברך רק בשביל להציל את עצמו אלא שלא ימותו מעם ישראל בכלל, כלומר מזכה את כולם וגם הנשים בכלל.

**ב.** מצוות מזוזה בעצם עניינה אינה דומה לעצם עניין הברכות, מפני שיש בעצם עניינה של המזוזה סגולת שמירה כפי שמוזכר במפורש בדברי חז"ל על מצוות מזוזה נאמר בתורה נאמר "לְמַעַן יִרְבּוּ יְמֵיכֶם"[[84]](#footnote-83) ועל זה אמרו חז"ל במסכת קידושין[[85]](#footnote-84) "גַּבְרֵי בָּעֵי חַיֵּי נָשֵׁי לֹא בָּעֵי חַיֵּי?!" אנשים צריכים חיים ונשים לא צריכות חיים?! אלא בוודאי שגם נשים צריכות חיים ולכן בוודאי שהן חייבות במזוזה כמו גברים. מכאן רואים על פי הפסוק שעצם עניינה של המזוזה מלכתחילה הוא בשביל "יִרְבּוּ יְמֵיכֶם" בשביל שמירת החיים. וכן הגמרא[[86]](#footnote-85) במעשה עם אונקלוס הגר מפורש שם שמצוות המזוזה מגינה ושומרת. לעומת זאת, מלכתחילה אין עצם עניינם וטעמם של הברכות משום שמירה אלא עניינם משום הכרת הטוב למי שאמר והיה העולם, קידוש שמו הגדול בעולם שברא, הודאה על הטוב והמשכת ברכה לעולם! וכך כתב המִשְׁנָה בְּרוּרָה[[87]](#footnote-86): כָּל הַבְּרָכוֹת הָאֵלּוּ הוּא מִשּׁוּם דְּאָסוּר לוֹ לְאָדָם לֵיהֵנוֹת מִן הָעוֹלָם הַזֶּה בְּלִי בְּרָכָה וְכָל הַנֶּהֱנֶה מִן הָעוֹלָם הַזֶּה בְּלִי בְּרָכָה כְּאִלּוּ מַעַל. דְּרָמוּ קְרָאֵי אַהֲדָדֵי כְּתִיב "לַה' הָאָרֶץ וּמְלוֹאָהּ" וּכְתִיב "וְהָאָרֶץ נָתַן לִבְנֵי אָדָם" וְתֵרְצוּ לֹא קַשְׁיָא, כָּאן קֹדֶם בְּרָכָה כָּאן לְאַחַר בְּרָכָה. רְצוֹנוֹ לוֹמַר קֹדֶם בְּרָכָה הִיא לַד' וַאֲסוּרִים לְךָ כְּהֶקְדֵּשׁ שֶׁהוּא לַה', וְאַחַר הַבְּרָכָה הֻתַּר הַכֹּל לִבְנֵי אָדָם וְאִם כֵּן כֵּיוָן שֶׁקֹּדֶם הַבְּרָכָה הִיא לַד' הֲרֵי הַכֹּל קֹדֶשׁ לַד' וְיֵשׁ בָּהּ מְעִילָה אִם נֶהֱנָה מִמֶּנּוּ כְּמוֹ בִּתְרוּמָה שֶׁהִיא קֹדֶשׁ לְפִיכָךְ תִּקְנוּ חֲכָמֵינוּ זַ"ל בְּרָכָה עַל כָּל דָּבָר וְדָבָר מֵהַנְהָגַת הָעוֹלָם שֶׁהָאָדָם נֶהֱנֶה מִמֶּנּוּ". לכן נראה לע"ד שמי שהביא ראיה ממזוזה דימה מילתא למילתא במילתא דלא דמי כלל!

**ג.** אין כלל חיוב לקשור את עניין המגיפה לחיוב נשים במאה ברכות. למשל, אם היו מתים במגיפה בזמן חז"ל ואחר כך היה נודע לחכמים שהמגיפה היא מפני ביטול תורה או ביטול מצוות תפילין או מצוות ציצית וכדומה מצוות השייכות לגברים בלבד, האם חכמים היו מחייבים את הנשים במצוות אלו מפני שנשים גם כן בעי חיי? וודאי שלא! כן אנחנו נאמר כאן שהמגיפה בזמן דוד באה לעורר בכדי שיתחזקו בעניין מאה ברכות שחיזוק זה שייך בעיקר לאנשים ולא לנשים.

ועוד בעניין זה, במספר מאמרים כתבו שכמו שבפורים וחנוכה הנשים חייבות בקריאת מגילה וכו' מפני שגם הן היו באותו הנס וכאן גם הן היו בכלל המגיפה לכן גם הן חייבות במאה ברכות. טיעון זה העלו אותו בדורנו ולא הוזכר באף פוסק בדורות קודמים לחייב בתקנת מאה ברכות בגלל זה אישה. וכן זה איננו דומה כלל וכלל. מלבד, שדייקנו שהמגיפה הייתה רק לגברים כדלקמן, עוד יש להוסיף, שיש הבדל בין הגזירות שהיו בפורים ובחנוכה לבין במגיפה. במגיפה שאל דוד המלך ע"ה על מה באו, והודיעוהו שאם יתקנו מאה ברכות כל יום תיעצר המגיפה, אפשר שהודיעוהו שהגברים יברכו מאה ברכות בכל יום וזה יספיק לעצור את המגיפה. ואדרבא זו ראיה משם לטובתנו שבחנוכה ופורים במפורש כתבו חז"ל והפוסקים במקומות רבים שגם נשים חייבות בנר חנוכה ובקריאת מגילה ולעומת זאת, בתקנת מאה ברכות אף פוסק לא הזכיר שנשים גם חייבות.

ואפשר לצרף לזה גם את מדרש במדבר רבה המוזכר לעיל שהנשים לא היו בכלל המגיפה: "... 'הוּקַם עַל' כְּנֶגֶד מֵאָה בְּרָכוֹת, שֶׁבְּכָל יוֹם הָיוּ מֵתִים מִיִּשְׂרָאֵל **מֵאָה אֲנָשִׁים**. בָּא דָּוִד וְתִקֵּן לָהֶם מֵאָה בְּרָכוֹת, כֵּיוָן שֶׁתִּקְנָם נִתְעַצְּרָה הַמַּגֵּפָה, עַל עוּלָהּ שֶׁל תּוֹרָה וְעוּלָהּ שֶׁל קְצָרָה (=תְּשׁוּבָה)".

מדברי המדרש מדויק "שֶׁבְּכָל יוֹם הָיוּ מֵתִים מִיִּשְׂרָאֵל **מֵאָה אֲנָשִׁים**" ולא נשים. לכן מתאים לומר, שהתקנה הייתה בשביל האנשים ולא לנשים. ועוד במצוות קריאת מגילה פסק בשו"ע[[88]](#footnote-87) ע"פ הברייתא בערכין[[89]](#footnote-88) "הַכֹּל חַיָּבִים בִּקְרִיאָתָהּ, אֲנָשִׁים וְנָשִׂים..." וכתב המשנה ברורה[[90]](#footnote-89): "וְאַף דְּהַקְּרִיאָה הִיא דָּבָר שֶׁהַזְּמַן גְּרָמָא מִכָּל מָקוֹם חַיָּבוֹת שֶׁאַף הֵן הָיוּ בְּאוֹתוֹ הַנֵּס דְּמִתְּחִלָּה הָיְתָה הַגְּזֵרָה גַּם עֲלֵיהֶם כְּדִכְתִיב בַּקָּרָא". וכאן לפי המדרש הנשים לא היו בכלל הגזירה לכן לא תיקנו להם מאה ברכות.

וכן במדרש תנחומא גם כתוב במפורש מאה אנשים: ""הוּקַם עַל" (שְׁמוּאֵל ב, כ"ג א') בְּגִימַטְרִיָּא מֵאָה, כְּנֶגֶד מֵאָה בְּרָכוֹת. שֶׁבְּכָל יוֹם הָיוּ מֵתִים מִיִּשְׂרָאֵל מֵאָה **אֲנָשִׁים,** בָּא דָּוִד וְתִקְנָן לְמֵאָה בְּרָכוֹת. וְעַתָּה יִשְׂרָאֵל מָה ה' אֱלֹקֶיךָ, קְרִי בֵּיה מֵאָה, אֵלּוּ מֵאָה בְּרָכוֹת. כֵּיוָון שֶׁתִּקְנוּם, נֶעֶצְרָה הַמַּגֵּפָה."[[91]](#footnote-90)

וכן כתב ה'כל בו' סימן א': וְדָוִד ע"ה הִתְקִין אוֹתָם לְפִי שֶׁהָיוּ מֵתִים בְּכָל יוֹם **מֵאָה בַּחוּרִים** וְעָמַד וְהִתְקִין מֵאָה בְּרָכוֹת וַתֵּעָצַר הַמַּגֵּפָה שֶׁנֶּאֱמַר נְאֻם הַגֶּבֶר הוּקַם עַל. הרי כתב שהגזירה היתה על בחורים, 'לְפִי שֶׁהָיוּ מֵתִים בְּכָל יוֹם **מֵאָה בַּחוּרִים'** ולא בחורות.

ועוד פוסקים רבים המזכירים את לשון חז"ל שרק אנשים או בחורים מתו. מזה אפשר לדייק שנשים פטורות, מפני שהן לא היו בכלל הגזירה.

**2.** הפסוק שאליו הסמיכו חכמים את דין המאה ברכות הוא "וְעַתָּה יִשְׂרָאֵל מָה ד' אֱלֹהֶיךָ שֹׁאֵל מֵעִמָּךְ כִּי אִם לְיִרְאָה..." (דברים י', י"ב) והרי נשים גם חייבות במצוות היראה. אם כן, לכאורה, גם הן יהיו חייבות במאה הברכות.

תשובה: גם אינה קושיא, נראה בבירור שלדעת רוב הפוסקים תקנה זו היא מדרבנן והפסוק הוא רק אסמכתא ולא מצווה מהתורה. וחכמים הם שתקנו מצווה זו, וכשתיקנו לברך מאה ברכות בכל יום תיקנו לגברים בלבד. גם לדעת אלו שנראה מדבריהם שסוברים שתקנת מאה ברכות דאורייתא מצד שזו הלכה למשה מסיני גם לדעתם אפשר להסביר שהפסוק רק אסמכתא בעלמא[[92]](#footnote-91).

ולדעת הפוסקים, שנראה מדבריהם שחייבים לברך מאה ברכות מהתורה והלימוד מהפסוק אינו אסמכתא. **א.** כתב החיד"א בְּשׁוּ"ת יוֹסֵף אֹמֶץ נ', **שֶׁלְּכֻלֵּי עָלְמָא הַמִּצְוָה לוֹמַר מֵאָה בְּרָכוֹת מִדְּרַבָּנַן**. והבה"ג שמנה מצווה זו מתרי"ג מצוות דרכו למנות גם מצוות דרבנן בתרי"ג מצוותיו וכן כתב הרמב"ן על ספר המצוות שהיא דאורייתא מצד לאו דלא תסור ולא לכן בוודאי שהפסוק הוא רק אסמכתא. **ב.** אפשר להסביר שמצוות היראה היא גם לנשים וגם לגברים, אלא שגברים מתמלאים יראה ומקיימים את מצות היראה על ידי מאה ברכות ונשים מקיימות את מצוות היראה בדרכים שונות. כמו דין תפילה, שבתפילה גם אנשים וגם נשים חייבים בתפילה מהתורה פעם אחת ביום לרמב"ם וחכמים הם שתקנו את הנוסח, אבל יוצאות על ידי בקשה כל שהיא כמו שכתב המשנה ברורה: "וְכָתַב הַמָּגֵן אַבְרָהָם, שֶׁעַל פִּי סְבָרָא זוֹ נָהֲגוּ רֹב הַנָּשִׁים שֶׁאֵין מִתְפַּלְּלִין י"ח בִּתְמִידוּת שַׁחַר וְעֶרֶב לְפִי שֶׁאוֹמְרוֹת מִיָּד בַּבֹּקֶר סָמוּךְ לַנְּטִילָה אֵיזֶה בַּקָּשָׁה וּמִן הַתּוֹרָה יוֹצְאוֹת בָּזֶה וְאֶפְשָׁר שֶׁאַף חֲכָמִים לֹא חִיְּבוּ יוֹתֵר". כך אנו נאמר, שמצוות היראה היא מהתורה גם לנשים וגם לגברים. אולם משה רבנו או חכמים תקנו לגברים בלבד לפחות מאה ברכות בכל יום, ונשים יקיימו את מצוות היראה בדרכן שלהן, על פי טבען ואופיין. **ג.** אף אחד מהם לא כתב בלשון 'שהאיש והאישה שווים במצווה זו' וגם לא כתבו בלשון אחר שנשים חייבות במצווה זו. דוגמא לזה במצוות כתיבת ספר תורה שהזכרנו לעיל בהערות, גם שם לשון הפסוק הוא 'ועתה': "**וְעַתָּה** כִּתְבוּ לָכֶם אֶת הַשִּׁירָה הַזֹּאת" ונשים פטורות ממצווה זו כמו שכתבנו בשם החינוך. ואם נאמר שכוונת הפסוק הוא ללמד על מאה ברכות אפשר לומר שגם בחיוב זה הוא לגברים בלבד. והנשים מקיימות את המאה ברכות על ידי בעליהן כמו בכתיבת ספר תורה וכן בת"ת הן זוכות על ידי הילדים והבעלים וכנ"ל[[93]](#footnote-92). **ד.** עובדה היא כי יש מהראשונים שנראה מדבריהם שהם סוברים שמאה ברכות הם דאורייתא מנו מאה ברכות שרק אנשים מברכים ולא נשים (כגון המנהיג וכו').

**3.** מכך שתקנת מאה הברכות אדם מחויב בהם בכל שעות היממה ויכול לקיימם תמיד, אם כן, זה נחשב למצוות עשה שאין הזמן גרמא. לכן, אולי נשים יהיו חייבות בתקנת מאה ברכות?

תשובה: ראינו מלכתחילה שתקנה זו נתקנה לגברים בלבד לכן אין בזה קושיא! מלבד מה שתירצו קושיא זו במאמרים רבים, אדרבא אפשר להקשות לשיטתם, שעל ידי זה מחייבים את האישה בתורת חובה לקיים מצוות רבות שהזמן גרמא (כגון, שלוש תפילות ביום, ברכות קריאת שמע שלפוסקים רבים הסוברים שאישה יכולה לברכם וכדומה). יקשה מה שכתב הט"ז שאין בית דין רשאי לגזור כנגד דבר שמפורש בתורה להיתר, מה שלא מסתבר[[94]](#footnote-93) להפוך מצוות רבות לחובה עבורן בצורה עקיפה על ידי תקנה. ועוד, עיין בסידור אבודרהם[[95]](#footnote-94) על סיבת הפטור לנשים ממצוות עשה שהזמן גרמא שלא רצה הקב"ה לגרום פגיעה בשלום הבית, שהרי היא משועבדת לבעלה ואם תקיים מצוות רבות לא תהיה פנויה לעיסוק בצורכי ביתה.

**4.** על לשון השו"ע "חַיָּב **אָדָם** לְבָרֵךְ בְּכָל יוֹם מֵאָה בְּרָכוֹת לְפָחוֹת" כתבו במספר מאמרים שלשון אדם בשו"ע כאן זה כולל נשים. כפי שיש פסוקים שבהם לשון אדם כולל גם איש וגם אישה.

תשובה: קושיא זו נובעת מחוסר תשומת לב משווע! מפני שלשון אדם בשו"ע שבוודאי מדבר רק על גברים בלבד עָצְמוּ מִלִּסְפֹּר אותם, כגון בהלכות ציצית תפילין וכו' ושם בוודאי הכוונה לגברים בלבד. לעומת זאת, יש מקומות שכתוב בהם לשון אדם ואחר כך כתב ופירט השו"ע במפורש שגם נשים חייבות. לדוגמא בהלכות מקרא מגילה[[96]](#footnote-95), "חַיָּב **אָדָם** לִקְרוֹת הַמְּגִלָּה בַּלַּיְלָה וְלַחֲזֹר וְלִשְׁנוֹתָהּ בַּיּוֹם" ואחר כך בסימן תרפ"ט כתב[[97]](#footnote-96): "הַכֹּל חַיָּבִים בִּקְרִיאָתָהּ, אֲנָשִׁים וְנָשִׂים" אם המילים "חַיָּב אָדָם" היה כולל נשים לא היה צריך אחר כך לפרט ולומר שנשים חייבות.

ועוד, לעיל ביררנו שלשון אדם אינו תמיד כולל נשים ושמוכח מהבבלי מנחות מ"ג ע"ב מייד בסמוך אחרי שרבי מאיר "אוֹמֵר **חַיָּב אָדָם** לְבָרֵךְ מֵאָה בְּרָכוֹת בְּכָל יוֹם" הגמרא מביאה מימרא נוספת שלו "תַּנְיָא הָיָה רַבִּי מֵאִיר אוֹמֵר **חַיָּב אָדָם** לְבָרֵךְ שָׁלֹשׁ בְּרָכוֹת בְּכָל יוֹם אֵלּוּ הֵן שֶׁעֲשָׂאַנִי יִשְׂרָאֵל שֶׁלֹּא **עֲשָׂאַנִי אִשָּׁה** שֶׁלֹּא עֲשָׂאַנִי בּוּר" שבמימרא זו בוודאי המילה אדם היא לא כוללת נשים. ועוד, עיין לעיל מה שדייקנו בדברי הראשונים שבגמרא עצמה משמע שהכוונה לגברים בלבד. ועוד, התוספתא והירושלמי ש'אדם' בלשונו של רבי מאיר שם כוונתו לגברים בלבד "וְכֵן הָיָה רַבִּי מֵאִיר אוֹמֵר: אֵין לְךָ **אָדָם** בְּיִשְׂרָאֵל שֶׁאֵין הַמִּצְוֹת מַקִּיפוֹת אוֹתוֹ. **תְּפִילִּין** בְּרֹאשׁוֹ וּתְפִילִּין בִּזְרוֹעוֹ וּמְזוּזָה בְּפִתְחוֹ **מִילָה** בִּבְשָׂרוֹ אַרְבַּע **צִיצִיּוֹת** בְּטַלִּיתוֹ מַקִּיפִין אוֹתוֹ. הוּא שֶׁדָּוִד אָמַר: "שֶׁבַע בַּיּוֹם הִלַּלְתִּיךָ עַל מִשְׁפְּטֵי צִדְקֶךָ"[[98]](#footnote-97). וְכֵן הוּא אוֹמֵר: "חֹנֶה מַלְאַךְ ה' סָבִיב לִירֵאָיו וַיְחַלְּצֵם"[[99]](#footnote-98). נִכְנַס לַמֶּרְחָץ רָאָה אֶת עַצְמוֹ עָרוּם אָמַר: אוֹי לִי שֶׁאֲנִי עָרוּם מִן הַמִּצְוֹת. כֵּיוָן שֶׁהִבִּיט בַּמִּילָּה שֶׁלּוֹ הִתְחִיל לְקַלֵּס להקב"ה. "לַמְנַצֵּחַ עַל הַשְּׁמִינִית מִזְמוֹר לְדָוִד"[[100]](#footnote-99)". אמר רבי מאיר 'אדם' וכיוון לגברים בלבד (מצוות תפילין, ברית מילה וציצית) וכן כתב בספר 'שדי חמד' (מערכת א' ע"ג), שחז"ל אומרים 'אדם' לפעמים המדובר על איש ואישה ולפעמים על איש בלבד והכל לפי העניין, כמו שביארתי לעיל.

מספר הפעמים שהביטוי 'אדם' מופיע בחז"ל הם רבים מאוד מאוד – וכמו שאמר השדי חמד שם, שמספר הפעמים שחז"ל משתמשים במילה 'אדם' עָצְמוּ מִסַּפֵּר. וכן הוא בשו"ע – מספר הפעמים שהמילה אדם כתובה שם הם רבים מאוד מאוד! ומוכח שם במקומות רבים שהכוונה לאיש בלבד ולא לאישה!

**5.** יש שרצו להוכיח מכך שהפוסקים שֶׁמָּנוּ את ברכות השחר בכלל המאה הברכות והרי גם נשים חייבות בברכות השחר. אם כן, לכאורה גם הן חייבות בתקנת מאה ברכות.

תשובה: אינו מחייב כלל! מפני שסיבת חיוב ברכות השחר כתב המשנה ברורה על פי הטור **"כָּל הַבְּרָכוֹת הָאֵלּוּ** (בִּרְכוֹת הַשַּׁחַר) **הוּא מִשּׁוּם דְּאָסוּר לוֹ לָאָדָם לֵיהָנוֹת מִן הָעוֹלָם הַזֶּה בְּלִי בְּרָכָה וְכָל הַנֶּהֱנֶה מִן הָעוֹלָם הַזֶּה בְּלִי בְּרָכָה כְּאִילּוּ מֵעַל"**. ובזה נשים גם שייכות. אך לעצם תקנת מאה ברכות נתקן לגברים בלבד. ועוד הסיבה שמנו את ברכות השחר בכלל מאה ברכות הסברנו לעיל בהערה 18 וז"ל: לכאורה אפשר לשאול, מדוע בכל זאת מונה רבים מאיר ברכות שגם נשים שותפות בהם? התשובה ברורה: וכי מפני שברכות הללו גם נשים מברכות אותן אם האיש יברך אותן לא נמנה אותם במניין המאה ברכות?! אלא וודאי שרבי מאיר מונה לגברים גם את הברכות שנשים משותפות בהן, מפני שבוודאי כל הברכות משלימות למאה ברכות.

**6.** ה'בית יוסף' מנה בכלל מאה הברכות מצוות שהן לגברים בלבד, כגון טלית ותפילין וכו'. על זה היה מי שרצה להקשות, שב'כסף משנה' לא מנה מצוות אלו כלל, לכן דעתו היא, שמאה הברכות הן לאו דווקא המוזכרות בבית יוסף.

גם קושיא זו מאוד מתמיה, מפני שאיננה קושיא כלל וכלל. הכסף משנה הוא פירוש על דברי הרמב"ם ושם לא היה צריך למנות את הברכות כלל, מפני שהרמב"ם מנה אותם בעצמו, והכסף משנה לא בא אלא לפרש דברי הרמב"ם ולהראות מקורם בש"ס ובדברי חז"ל. והרמב"ם בעצמו מנה בתוך מאה הברכות ברכות שמברכים הגברים בלבד. ועוד שברור שסובר הכסף משנה שתקנה זו היא רק לגברים, מפני שהוא מביא שם כמקור לדברי הרמב"ם את הירושלמי, והירושלמי מנה ברכות לגברים בלבד כנ"ל.

1. **סיבות לכתיבת המאמר וסיבה לאריכותו.**

**ראשית**, אם הלכה רופפת בידיך למדונו חז"ל 'פוק חזי מאי עמא דבר'. מעולם לא שמענו שחינכו את הבנות לברך מאה ברכות בכל יום. וגם לשאלתי המפורשת להורי שי' האם יש בידם מסורת שגם אישה צריכה לברך מאה ברכות, התשובה הייתה, לא! וכמדומני שגם אין מסורת כזו לחייב נשים בתקנת מאה ברכות גם בשאר קהילות ישראל. ות"ח שפרסמו שאישה חייבת במאה ברכות התעורר רק בדורנו. לכן החלטתי לברר סוגיא זו ביסודיות. **שנית**, במאמר השתדלתי שלא להביא סברות מעצמי לכן לא כתבתי כל מיני חילוקי דינים וסברות לסיבה מדוע פטרו אישה ממאה ברכות. **דבר שלישי**, יכולתי לכתוב את הדברים בקיצור ולומר: אישה פטורה מתקנת מאה ברכות שכן תקנה זו נתקנה לגברים בלבד! כפי שמוכח בירושלמי ברכות פ"ט ה"ה. וכן משמע בבלי מנחות מג ע"ב וזוהי דעת כל הראשונים וגדולי האחרונים וכך משמע בשו"ע. אולם, כתבתי את הדברים באריכות גדולה, מפני שראיתי רבים בדורנו שפרסמו שכביכול יש לנשים חיוב לברך מאה ברכות בכל יום ויש עוד שכתבו שזוהי דעת רוב הפוסקים, מה שנראה שלא עיינו בזה היטב. מכיוון שיש בזה חשש ברכות לבטלה וחשש שנשים רבות יברכו ברכה שאינה צריכה וח"ו יכולה להיות בזה הפרעה בשלום בית כפי שכתב באבודרהם בסיבת הפטור לאישה ממצוות עשה שהזמן גרמא, וזאת לשונו[[101]](#footnote-100): "וְהַטַּעַם שֶׁנִּפְטְרוּ הַנָּשִׁים מִמִּצְוֹת עֲשֵׂה שֶׁהַזְּמַן גְּרָמָהּ לְפִי שֶׁהָאִשָּׁה מְשֻׁעְבֶּדֶת לְבַעֲלָהּ לַעֲשׂוֹת צְרָכָיו. וְאִם הָיְתָה מְחֻיֶּבֶת בְּמִצְוֹת עֲשֵׂה שֶׁהַזְּמַן גְּרָמָא אֶפְשָׁר שֶׁבִּשְׁעַת עֲשִׂיַּת הַמִּצְוָה יְצַוֶּה אוֹתָהּ הַבַּעַל לַעֲשׂוֹת מִצְוָתוֹ. וְאִם תַּעֲשֶׂה מִצְוַת הַבּוֹרֵא וְתַנִּיחַ מִצְוָתוֹ אוֹי לָהּ מִבַּעֲלָהּ. וְאִם תַּעֲשֶׂה מִצְוָתוֹ וְתַנִּיחַ מִצְוַת הַבּוֹרֵא אוֹי לָהּ מִיּוֹצְרָהּ. לְפִיכָךְ פְּטָרָהּ הַבּוֹרֵא מִמִּצְוֹתָיו כְּדֵי לִהְיוֹת לָהּ שָׁלוֹם עִם בַּעֲלָהּ. וּגְדוֹלָה מִזֹּאת מָצָאנוּ שֶׁהַשֵּׁם הַגָּדוֹל הַנִּכְתָּב בִּקְדֻשָּׁה וּבְטַהֲרָה נִמְחָה עַל הַמַּיִם כְּדֵי לְהַטִּיל שָׁלוֹם בֵּין אִישׁ לְאִשְׁתּוֹ". לכן הארכתי לבאר את הדברים באריכות.

כמובן, אם יש אישה הרוצה לקבל על עצמה מאה ברכות בכל יום יכולה לעשות זאת בתנאי שתזהר 1. לא לקבל זאת בנדר. 2. להיזהר מחשש ברכה שאינה צריכה. 3. לקבל הסכמת בעלה בזה. 4. אם היא מתפללת שלוש תפילות צריכה להכיר בעצמה שהיא זריזה ויכולה לכוון בהם כהלכה. 5. גם מצד שכתבו הפוסקים שבדורנו לא להרבות בתפילת נדבה וגם מצד שהיא איננה מתפללת בציבור "הַמִּתְפַּלֵּל צָרִיךְ לְכַוֵּן בְּכָל הַבְּרָכוֹת, וְאִם אַחַר עָמָל וְטֹרַח וְהִשְׁתַּדְּלוּת רַב אֵינוֹ יָכוֹל לְכַוֵּן בְּכֻלָּם, יִשְׁתַּדֵּל וְיִתְאַמֵּץ לְפָחוֹת לְכַוֵּן בְּ"אָבוֹת" שֶׁהִיא בְּרָכָה רִאשׁוֹנָה וְאַף עַל גַּב דְּמִן הַדִּין אִם לֹא כִּוֵּן בְּ"אָבוֹת" אֵינוֹ יוֹצֵא יְדֵי חוֹבָה וְצָרִיךְ לַחֲזֹר, כָּתְבוּ הָאַחֲרוֹנִים דְּבַזְּמַן הַזֶּה אֵין חוֹזְרִין מִשּׁוּם חֶסְרוֹן כַּוָּנָה, דְּשֶׁמָּא גַּם בַּחֲזָרָתוֹ לֹא יְכַוֵּן". (בֶּן אִישׁ חַי שָׁנָה א' פָּרָשַׁת בְּשַׁלַּח אוֹת ה'). ועוד יש לדון בזה, האם דווקא בציבור די לו למתפלל לכוון בתפילת הלחש רק בברכה הראשונה אהל ביחיד חייב לכוון בכל הברכות כולם או שמא היחיד הוא גם כציבור (יש פוסקים שכתבו שביחיד לא מספיק לכוון בברכה ראשונה) 6. לדעת את האמת שאולי זו מידת חסידות...

אחרי כל הדקדוקים הללו האמת ניתנת להיאמר שחז"ל לא תיקנו מאה ברכות לנשים כלל ואם יש אישה שרוצה לקבל זאת על עצמה בלי נדר זה יהיה ממידת חסידות, אולם לקבוע זאת בתור חיוב לכל הנשים על זה באתי!

סעדיה א"ד

הערות על הדברים יתקבלו בשמחה במייל: saadiaed1@gmail.com

1. בדבר השאלה מי תיקן לישראל לברך מאה ברכות בכל יום, מצינו בדברי הפוסקים מספר דעות: **א**. דוד המלך ע"ה. **ב**. משה רבינו ונשתכח הדבר עד שעמד דוד המלך ע"ה והחזירה. **ג**. דוד המלך מודיע לחכמים על מה הייתה המגפה וחכמי הסנהדרין הם שחזרו ותיקנו מאה ברכות (עיין בהערה הבאה). [↑](#footnote-ref-0)
2. ביחס לשאלה מי תיקן את המאה הברכות יש כמה דעות:

   1. דעת רב נטרונאי גאון המובא בטור: "דָּוִד הַמֶּלֶךְ ע"ה תִּיקֵּן מֵאָה בְּרָכוֹת".
   2. בספר המנהיג סובר שזו מסורת ממשה רבנו אלא שנשתכח הדבר וחזר דוד הע"ה ויסד שוב ושוב נשתכח וחזרו חכמי התלמוד ויסדו שוב את התקנה וז"ל: "וְדָבָר זֶה מָסוֹרֶת בְּיָדֵינוּ מֵאֲבוֹתֵינוּ לְמֹשֶׁה מִסִּינַי, שֶׁיֵּשׁ עָלֵינוּ מֵאָה בְּרָכוֹת בְּכָל יוֹם, מִן הַתּוֹרָה מִן הַנְּבִיאִים וּמִן הַכְּתוּבִים. מִן הַתּוֹרָה מִנַּיִן? דְּתַנְיָא: רַ' אוֹמֵר חַיָּיב אָדָם לְבָרֵךְ מֵאָה בְּרָכוֹת בְּכָל יוֹם, שֶׁנֶּאֱמַר "וְעַתָּה יִשְׂרָאֵל מָה יְיָ אֱלֹהֶיךָ שֹׁאֵל מֵעִמָּךְ כִּי אִם לְיִרְאָה וְגוֹ'" אַל תִּקְרִי מָה אֶלָּא מֵאָה! וּבַיְּרוּשַׁלְמִי תַּנֵּי בְּשֵׁם רַבִּי מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה מֵאָה בְּרָכוֹת בְּכָל יוֹם שֶׁנֶּאֱמַר "וְעַתָּה יִשְׂרָאֵל" וְכָתַב רַבִּי יַעֲקֹב מָצָאתִי כָּתוּב כִּי מָצָא בַּמָּסוֹרֶת פָּסוּק זֶה כּוּלֵּיה בַּר מֵאָה אָתִּין (כולו בן מאה אותיות) וְ'שׁוֹאֵל' מָלֵא וְיֵשׁ מְפָרֵשִׁים הוֹסֵף אָלֶף בְּ'מָה' וִיהֵא מֵאָה. וַאֲנִי מָצָאתִי מָה בְּחִילּוּף אוֹתִיּוֹת בְּאָ"ת בָּ"שׁ מֵאָה כָּעִנְיָן שֶׁנֶּאֱמַר "אֵיךְ נִלְכְּדָה שֶׁשַּׁךְ" וְעַל בָּבֶל מְדַבֵּר הָעִנְיָן: אבן' (כנראה הכוונה כאן לשמו של בעל ספר המנהיג, **א**ברהם **ב**ן **נ**תן) מִן הַנְּבִיאִים מִנַּיִן שֶׁנֶּאֱמַר "נְאֻם דָּוִד בְּנוֹ יִשַׁי וּנְאֻם הַגֶּבֶר הֻקַם עָל": וְדָרְשׁוּ חֲכָמִים שֶׁכְּשֶׁהוֹדִיעוּהוּ לְדָוִד שֶׁהָיוּ מֵתִים מִיִּשְׂרָאֵל בִּירוּשָׁלִַם מֵאָה בְּכָל יוֹם עָמַד וְתִקֵּן מֵאָה בְּרָכוֹת וְנִרְאִים הַדְּבָרִים שֶׁאַחַר שֶׁיִּסְּדָם מֹשֶׁה רַבֵּנוּ ע"ה שְׁכָחוּם כְּלַפֵּי מָה שֶׁרָאָה שֶׁהָיוּ מֵתִים מֵאָה בְּכָל יוֹם. מִן הַכְּתוּבִים מִנַּיִן שֶׁנֶּאֱמַר הִנֵּה "כִי כֵן יְבֹרַךְ גָּבֶר יְרֵא יְיָ" וְשׁוּב שְׁכָחוּם וְחָזְרוּ חַכְמֵי הַתַּלְמוּד וְיִסְּדוּם כְּמוֹ שֶׁמְּפוֹרָשׁ בִּבְרָכוֹת (ספר המנהיג ו' ע"א) (לדעת המנהיג לכאורה יקשה להסביר שתקנה זו היא דרבנן משום שרישא כתב "וְדָבָר זֶה מָסוֹרֶת בְּיָדֵינוּ מֵאֲבוֹתֵינוּ לְמֹשֶׁה **מִסִּינַי**" מסיני משמע שהקב"ה ציווה על כך. מצד שני, כתב בהמשך "וְנִרְאִים הַדְּבָרִים שֶׁאַחַר **שֶׁיִּסְּדָם מֹשֶׁה רַבֵּנוּ** ע"ה" אולי אפשר לתרץ שיסדם משמע שמשה רבנו ומסיני הכוונה שמשה רבנו תיקן זאת מייד כשירד מהר סיני. מכל מקום, בשו"ת יוסף אומץ לחיד"א סימן נ' כתב שלכל הדעות תקנת מאה ברכות היא מדרבנן ובמפורש מבאר שגם לדעת המנהיג תקנה זו היא מדרבנן! ומה שכתב המנהיג מסיני לאו דווקא. וכן לגבי מה שמנה הבה"ג תקנת מאה ברכות מתרי"ג מצוות מפני שדרכו למנות בתרי"ג מצוות גם מצוות דרבנן והסביר הרמב"ן דבריו שם משום שתוקף המצווה היא משום לאו דלא תסור).
   3. דעת רבנו בחיי דומה לדעת של בעל ספר המנהיג וז"ל: "כִּי מֹשֶׁה רַבֵּנוּ יִסְּדָם תְּחִילָהּ, וְאַחַר כָּךְ שְׁכָחוּם, וְחָזַר דָּוִד וְיִסְּדָם, וְאַחַר זְמַנּוֹ שֶׁל דָּוִד שְׁכָחוּם וְחָזְרוּ חַכְמֵי הַתַּלְמוּד וְיִסְּדוּם" (לדעת רבנו בחיי בוודאי יותר קל לבאר שהתקנה איננה דאורייתא אלא ש"מֹשֶׁה רַבֵּנוּ יִסְּדָם תְּחִילָהּ" כלומר, לא מציוויו ישיר של הקב"ה אלא מכוח שהוא בית דין).
   4. ה'פרישה' הסביר את דברי רב נטרונאי גאון כך: "דָּוִד הַמֶּלֶךְ תִּיקֵּן מֵאָה בְּרָכוֹת וְכוּ': פֵּרוּשׁ כַּאֲשֶׁר רָאָה שֶׁבְּכָל יוֹם מֵתוּ מֵאָה נְפָשׁוֹת תִּיקֵּן שֶׁיְּבָרְכוּ בְּכָל יוֹם מֵאָה בְּרָכוֹת וּבָזֶה יַעֲצוֹר הַמָּוֶות. וּבְוַודַּאי כִּיוֵון בְּמֵאָה לְהַסוֹד הַיָּדוּעַ לַמְּקוּבָּלִים עַל דֶּרֶךְ אי"ק בכ"ר, לָכֵן מָסַר דָּוִד עָלָיו הַשָּׁלוֹם סוֹד הַמֵּאָה לַסַּנְהֶדְרִין וְהֵם תִּקְנוּ הַמֵּאָה בְּרָכוֹת, אֲבָל לֹא תִּיקֵּן שֶׁיְּבָרְכוּ אֵלּוּ הַבְּרָכוֹת אוֹ נוֹסַח, אֶלָּא מָסַר לַסַּנְהֶדְרִין וְחַכְמֵי דּוֹרוֹ, שֶׁהֵם יְתַקְּנוּ הַבְּרָכוֹת כַּטּוֹב בְּעֵינֵיהֶן. וְהֵם תִּקְנוּ בְּחָכְמָתָם אֵלּוּ הַבְּרָכוֹת שֶׁהֵם עַל סֵדֶר הָעוֹלָם וק"ל."

   [↑](#footnote-ref-1)
3. ודאי שאין אדם בעולם שיכול לומר שראה את דעת כל הראשונים וכל גדולי אחרונים, אלא כוונתי לדעת כל הראשונים וגדולי האחרונים שדברו בעניין זה שהשיגה ידי. כמובן, שאם יראו לי שיש מי מפוסקי הדורות שפסק שאישה חייבת במאה ברכות בוודאי שאבטל את דעתי! [↑](#footnote-ref-2)
4. ופוסקים אחרים שמנו את מניין מאה הברכות ובניהם ברכות שרק גברים יכולים לברכם. [↑](#footnote-ref-3)
5. הדבר יכול לגרום א. שנשים יברכו ברכה שאינה צריכה ח"ו. ב. האישה משועבדת לבעלה ועל ידי חיוב האישה במאה ברכות גורמים לה להיות עסוקה בתפילות וכדומה ולא למלא את חובותיה (ע"פ סידור אבודרהם כמו שאצטט לקמן). ועוד סיבות שאביא בהערות בהמשך. [↑](#footnote-ref-4)
6. במדבר רבה יח, כא. [↑](#footnote-ref-5)
7. דְּבָרִים י-יב. [↑](#footnote-ref-6)
8. ירושלמי ברכות פרק ט הלכה ה. [↑](#footnote-ref-7)
9. בגרסת המנהיג בהערה הבאה לשון"אָדָם": "אֵין לְךָ **אָדָם** מִיִּשְׂרָאֵל" [↑](#footnote-ref-8)
10. גרסת המנהיג היא "מֵאָה בְּרָכוֹת" וז"ל: "וּבַיְּרוּשַׁלְמִי תַּנֵּי בְּשֵׁם ר' מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה **מֵאָה בְּרָכוֹת** בְּכָל יוֹם שֶׁנֶּאֱמַר "וְעַתָּה יִשְׂרָאֵל"". [↑](#footnote-ref-9)
11. תְּהִלִּים קי"ט. [↑](#footnote-ref-10)
12. תְּהִלִּים ל"ד, ח'. [↑](#footnote-ref-11)
13. תְּהִלִּים יב. [↑](#footnote-ref-12)
14. יְשַׁעְיָהוּ נד. [↑](#footnote-ref-13)
15. הבאתי את הגמרא בשלמותה מפני שיש בהמשך זה סיוע לדברים הנידונים כפי שיתבאר לקמן ממצוות תפילין, ציצית, מילה ולשון אדם. [↑](#footnote-ref-14)
16. אגב, אברר כאן, שפשט לשון רבי מאיר בירושלמי הם על מאה ברכות ולא על מצוות אף על פי שהלשון הוא "מֵאָה מִצְוֹת". לכאורה, אולי אפשר לומר, שאמנם המאמרים בבלי מנחות והירושלמי מסכת ברכות דומים, אך האם אפשר לומר שהירושלמי אינו מדבר על תקנת מאה ברכות אלא על מאה מצוות שעושה כל אדם בישראל? הסיבה לשאלה היא מפני שכאן בירושלמי לא כתוב 'מאה ברכות' במפורש אלא "מֵאָה מִצְוֹת". וז"ל הירושלמי: "אֵין לְךָ אֶחָד מִיִּשְׂרָאֵל שֶׁאֵינוֹ עוֹשֶׂה **מֵאָה מִצְוֹת** בְּכָל יוֹם".

    מהמשך הגמרא נראה שמדובר בברכה על המצוות ולא על המצוות עצמן, מפני שכתוב במפורש שם "**וּמְבָרֵךְ עֲלֵיהֶן**", כלומר **מברך** על "**שְׁאַר מִצְוֹת**" ובסה"כ יש בברכות קריאת שמע, ובברכות של ברכת המזון, והברכות של שלוש תפילות ושאר מצוות שאדם עושה בכל יום 'מאה ברכות'.

    שלוש הוכחות שהמדובר בירושלמי הוא על הברכות של המצוות דווקא ולא על מאה מצוות סתם:

    1. אם רצה רבי מאיר בירושלמי לדבר על מאה המצוות שאדם מישראל מקיים ולאו דווקא מאה ברכות, לא היה צריך לומר "**ומברך עליהן**". כלומר, אם היה רוצה לומר שהברכות גם כן מצטרפות למאה מצוות, והמצוות והברכות ביחד הן מאה לא היה צריך לומר "**ומברך עליהן**" אלא די היה לו לומר 'ומברך'.
    2. הירושלמי מביא דווקא דוגמאות של מצוות שמברכים עליהן, קריאת שמע וברכותיה, אוכל ומברך ברכת המזון ושלוש תפילות ומסיים שעושה שאר מצוות ומברך עליהן, ולא מביא כלל דוגמאות על מצוות שאין מברכים עליהן, כגון גמילות חסדים וצדקה שאין עליהן ברכה, ללמדנו שהמדובר הוא מאה ברכות שאדם מברך בכל יום.
    3. הדוגמא: **"ואוכל את פתו ומברך לפניה ולאחריה**" לא מצאנו שבימי החול יש מצווה לאכול. יודעים אנו שאם אדם אכל יש עליו חובה ומצווה לברך ברכת המזון, אך אין מצווה לאכול בימי החול.

    אם כן, נראה ברור שהירושלמי מדבר על מאה ברכות שצריך אדם לברך בכל יום. וכן מוכח שכך הבינו הפוסקים המנהיג ועוד פוסקים שאצטט כמה מהם בהמשך שהירושלמי מדבר על מאה ברכות ולא מאה מצוות. וכך כתב במפורש החיד"א על הירושלמי בשו"ת יוסף אומץ סימן נ'.

    ועוד לבעל ספר המנהיג אינו קשה כלל, מפני שהוא גורס בירושלמי "מאה ברכות" וז"ל: "וּבַיְּרוּשַׁלְמִי תַּנֵּי בְּשֵׁם ר' מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה **מֵאָה בְּרָכוֹת** בְּכָל יוֹם שֶׁנֶּאֱמַר "וְעַתָּה יִשְׂרָאֵל"" ואחר כך ראיתי שכך כתב החיד"א שם בשם המנהיג.

    וכן כל הפוסקים הבינו כאן שהמדובר הוא על מאה ברכות ולא על מצוות.

    ועוד נשאלתי: אולי הירושלמי לא בא לומר שכל כך פשוט לאדם מישראל לברך מאה ברכות ולא בא הירושלמי למנות את מאה הברכות לגברים בלבד אלא הירושלמי רק נותן דוגמא או בא לשבח את האדם מישראל שהוא עושה מאה ברכות בכל יום כמו שבהמשך הירושלמי משבח ש"אֵין לְךָ אָדָם בְּיִשְׂרָאֵל שֶׁאֵין הַמִּצְוֹת מַקִּיפוֹת אוֹתוֹ" אך לאו דווקא לומר אלו הברכות שמברך אדם מישראל ומגיע על ידי זה למאה ברכות.

    תשובה: **א.** גם אם היה רבי מאיר בא לשבח אדם מישראל בזה שהוא עושה מאה ברכות כל יום הוא היה נותן דוגמאות יותר טובות ומונה מאה ברכות ביום לאישה ובזה היה גם שבח יותר גדול מפני שהיא צריכה יותר להתאמץ בזה וגם על ידי הדוגמאות בברכות שהאישה מברכת היינו מבינים כיצד אישה יכולה להגיע למאה ברכות. **ב.** אם היה רוצה לשבח את ישראל לא היה משבח אותם בברכות בלבד אלא גם במצוות (וכבר הוכחנו לעיל שהירושלמי מדבר על ברכות בלבד וכמו שכתב במפורש החיד"א). **ג.** לתת דוגמאות על האפשרות של הגברים להגיע למאה ברכות, שאין לך אחד מישראל שאינו מברך לפחות מאה ברכות ביום ואין הכוונה בזה לאפוקי נשים מוקשה מאוד, משום שהדוגמאות מתאימות רק לכמחצית מעם ישראל והמחצית השנייה (הנשים) ללא פתרי. **ד.** דרכם של חז"ל לתת את הדוגמא שיש בה את החידוש הגדול ביותר, בכדי שמתוך דבריהם נוכל לדייק. לכן אם היה רוצה רבי מאיר לכלול אישה היה מביא דוגמאות דווקא של אישה המברכת מאה ברכות שבזה יש חידוש גדול יותר (וזה ברור לכל לומד בתלמוד). **ה.** מתוך דברי הפוסקים שהשוו בין הבבלי לירושלמי משמע במפורש שהירושלמי בא לומר כיצד אפשר או פשוט לאדם מישראל להגיע למאה ברכות. וז"ל המנחת ביכורים על התוספתא, שהיא ממש כמעט כלשון הירושלמי: "(וְעוֹשֶׂה שְׁאַר מִצְוֹת) מְבָרֵךְ (עֲלֵיהֶן). וה"ל (וְהָוָה לֵיה) מֵאָה בְּרָכוֹת, דְּחַיָּיב לְבָרֵךְ בְּכָל יוֹם מֵאָה דִּכְתִיב "וְעַתָּה מָה ה' אלוֹקֶיךָ שׁוֹאֵל מֵעִמָּךָ" אַל תִּקְרִי 'מָה' אֶלָּא 'מֵאָה'". פירוש הדבר הוא, שרבי מאיר מונה את הברכות של קריאת שמע - שבע ברכות, ברכת המזון – עוד שמונה ברכות, שלוש תפילות – עוד חמישים וארבע ברכות, סה"כ שישים ותשע ברכות שזה רוב יותר משני שליש מחיוב הברכות, ממשיך הירושלמי לבאר כיצד יגיע למאה ועושה שאר מצוות "מְבָרֵךְ (עֲלֵיהֶן). וְ" על ידי כל אלו יחד "הָוָה לֵיה מֵאָה בְּרָכוֹת" וכך מגיע למאה ברכות לפחות. **ו.** גם אם הייתה אפשרות להסביר את הירושלמי שבא לכלול גם נשים, מה שאינו נכון כפי שביארנו וגם מובן מהפוסקים, מכל מקום, כך היינו מעמידים את הדברים: זה שהירושלמי בוודאי מדבר על גברים זה וודאי ולהסביר שהירושלמי מדבר גם על נשים לפי הסברם הוא על דרך האפשר, כיצד יתכן לחייב נשים לברך מאה ברכות בכל יום? הרי זה ספק בדין ברכות, בפרט על פי מה שכתבו האחרונים שבדורנו צריך למעט בתפילת נדבה. וכך ביאור הדברים: כולם מודים שבוודאי התלמוד הירושלמי מדבר על כך שגברים צריכים לברך לפחות מאה ברכות ביום! מפני שהדוגמאות שם הם ברכות של גברים. אולם, לאלו שירצו לומר שיש אפשרות שהירושלמי נתן רק דוגמאות אבל אין הכי נמי גם נשים חייבות (מה שלע"ד אינו נכון). מכל מקום, הפירוש שזה מדבר על גברים הוא וודאי והפירוש שהירושלמי לפי הסברם מדבר גם על נשים הוא רק אפשרי ולא וודאי. אם כן, בוודאי שאי אפשר לומר שנשים חייבות בזה, שהרי ספק ברכות להקל. ובוודאי אי אפשר לסמוך על פירוש זה מכמה סיבות: 1. ספק ברכות להקל. 2. ספק במצווה דרבנן לקולא (עיין בשו"ת יוסף אומץ סימן נ' שכתב שלכל הדעות תקנת מאה ברכות היא דרבנן). 3. חשש שמא נשים יברכו ברכה שאינה צריכה. 4. כתבו הפוסקים שבדורנו לא להרבות בתפילת נדבה אלא אם כן יש צורך. 5. לגבי תפילת הלחש כתבו הפוסקים "הַמִּתְפַּלֵּל צָרִיךְ לְכַוֵּן בְּכָל הַבְּרָכוֹת, וְאִם אַחַר עָמָל וְטֹרַח וְהִשְׁתַּדְּלוּת רַב אֵינוֹ יָכוֹל לְכַוֵּן בְּכֻלָּם, יִשְׁתַּדֵּל וְיִתְאַמֵּץ לְפָחוֹת לְכַוֵּן בְּ"אָבוֹת" שֶׁהִיא בְּרָכָה רִאשׁוֹנָה וְאַף עַל גַּב דְּמִן הַדִּין אִם לֹא כִּוֵּן בְּ"אָבוֹת" אֵינוֹ יוֹצֵא יְדֵי חוֹבָה וְצָרִיךְ לַחֲזֹר, כָּתְבוּ הָאַחֲרוֹנִים דְּבַזְּמַן הַזֶּה אֵין חוֹזְרִין מִשּׁוּם חֶסְרוֹן כַּוָּנָה, דְּשֶׁמָּא גַּם בַּחֲזָרָתוֹ לֹא יְכַוֵּן". (בֶּן אִישׁ חַי שָׁנָה א' פָּרָשַׁת בְּשַׁלַּח אוֹת ה'). ועוד יש לדון בזה, האם דווקא בציבור די לו למתפלל לכוון בתפילת הלחש רק בברכה הראשונה אבל אולי ביחיד חייב לכוון בכל הברכות כולם או שמא היחיד הוא גם כציבור ואכ"ל.

    אגב, אכתוב מה ששמעתי במסורת משיטת הלימוד של מרן הרצבי"ה הכהן קוק (ע"פ תלמידיו), בלימוד גמרא, מה שמוכח בתלמוד ניתן להסיק ממנו מסקנות הלכתיות ומה שלא מוכח אי אפשר להסיק ממנו מסקנות ובפרט הלכתיות אלא אם כן זה הסברים אלו הובאו בגאונים או בראשונים שיש בידם מסורות מדורות קודמים. [↑](#footnote-ref-15)
17. וכן נפסק בשו"ע סימן ע'. [↑](#footnote-ref-16)
18. לכאורה אפשר לשאול, מדוע בכל זאת מונה רבים מאיר ברכות שגם נשים שותפות בהם? התשובה ברורה: וכי מפני שברכות הללו גם נשים מברכות אותן אם האיש יברך אותן לא נמנה אותם במניין המאה ברכות?! אלא וודאי שרבי מאיר מונה לגברים גם את הברכות שנשים משותפות בהן, מפני שבוודאי כל הברכות משלימות למאה ברכות. [↑](#footnote-ref-17)
19. בשולחן ערוך הביא את דעת הרמב"ם שנשים חייבות בתפילה מהתורה פעם אחת ביום בלבד! ופשיטא שלשיטת הרמב"ם נשים פטורות מתקנת מאה ברכות, מפני שרבי מאיר מזכיר את אותם שמתפללים שלוש תפילות והם האנשים ולא הנשים.

    וגם לדעת הרמב"ן, שסובר שהתפילה היא מדרבנן, ואנשי כנסת הגדולה הם שתקנו את שמונה עשרה ברכות, וחייבו אנשי כנסת הגדולה את הנשים בתפילה, מכאן אפשר להוכיח לשיטתו, שאין לחיוב הנשים בתפילה עניין לתקנת מאה ברכות מכיוון שגם לדעת הרמב"ן, כפי שהסבירו האחרונים, נשים חייבות בשתי תפילות בלבד שחרית ומנחה. והירושלמי כאן מדבר במפורש על שלוש תפילות (אולי יש לדחות שהגמרא כאן היא כמאן דאמר חייב אדם ג' תפילות בכל יום, כלומר יש מי שסובר שגם אנשים חייבים ב' תפילות ביום ואין כאן מקום להאריך בזה). מתוך כך, ברור הדבר, שגם לרמב"ם וגם לרמב"ן אפשר לומר שהירושלמי מדבר על גברים בלבד. וכך כתב המשנה ברורה סימן ק"ו סק"ד: "...לְדַעַת הָרַמְבָּ"ם שֶׁרַק זְמַנֵּי הַתְּפִלָּה הֵם מִדִּבְרֵי סוֹפְרִים אֲבָל עִיקַּר מִצְוַת תְּפִלָּה הִיא מִן הַתּוֹרָה שֶׁנֶּאֱמַר וּלְעָבְדּוֹ בְּכָל לְבַבְכֶם אֵיזוֹ עֲבוֹדָה שֶׁהִיא בַּלֵּב הֱוֵי אוֹמֵר זוֹ תְּפִלָּה אֶלָּא שֶׁאֵין לָהּ נוֹסַּח יָדוּעַ מִן הַתּוֹרָה וְיָכוֹל לְהִתְפַּלֵּל בְּכָל נוֹסַּח שֶׁיִּרְצֶה וּבְכָל עֵת שֶׁיִּרְצֶה וּמִשֶּׁהִתְפַּלֵּל פַּעַם אַחַת בַּיּוֹם אוֹ בַּלַּיְלָה יָצָא יְדֵי חוֹבָה מִן הַתּוֹרָה וְכָתַב הַמָּגֵן אַבְרָהָם שֶׁעַל פִּי סְבָרָא זוֹ נָהֲגוּ רוֹב הַנָּשִׁים שֶׁאֵין מִתְפַּלְּלִין י"ח בִּתְמִידוּת שַׁחַר וְעֶרֶב לְפִי שֶׁאוֹמְרוֹת מִיָּד בַּבּוֹקֶר סָמוּךְ לַנְּטִילָה אֵיזֶה בַּקָּשָׁה וּמִן הַתּוֹרָה יוֹצְאוֹת בָּזֶה וְאֶפְשָׁר שֶׁאַף חֲכָמִים לֹא חִיְּיבוּ יוֹתֵר אֲבָל דַּעַת הָרַמְבָּ"ן שֶׁעִיקַּר מִצְוַת תְּפִלָּה הִיא מִדִּבְרֵי סוֹפְרִים שֶׁהֵם אַנְשֵׁי כְּנֶסֶת הַגְּדוֹלָה שֶׁתִּיקְּנוּ י"ח בְּרָכוֹת עַל הַסֵּדֶר לְהִתְפַּלֵּל אוֹתָן שַׁחֲרִית וּמִנְחָה חוֹבָה וְעַרְבִית רְשׁוּת וְאַף עַל פִּי שֶׁהוּא מִצְווֹת עֲשֵׂה מִדִּבְרֵי סוֹפְרִים שֶׁהַזְּמַן גְּרָמָא וְהַנָּשִׁים פְּטוּרוֹת מִכָּל מִצְווֹת עֲשֵׂה שֶׁהַזְּמַן גְּרָמָא אֲפִילּוּ מִדִּבְרֵי סוֹפְרִים כְּגוֹן קִידּוּשׁ הַלְּבָנָה אַף עַל פִּי כֵּן חִיְּיבוּ אוֹתָן בִּתְפִילַּת שַׁחֲרִית וּמִנְחָה כְּמוֹ אֲנָשִׁים הוֹאִיל וּתְפִלָּה הִיא בַּקָּשַׁת רַחֲמִים. וְכֵן עִיקָּר כִּי כֵן דַּעַת רוֹב הַפּוֹסְקִים וְכֵן הִכְרִיעַ בַּסֵּפֶר שַׁאֲגַת אַרְיֵה עַל כֵּן יֵשׁ לְהַזְהִיר לְנָשִׁים שֶׁיִּתְפַּלְּלוּ י"ח וְנָכוֹן גַּם כֵּן שֶׁיְּקַבְּלוּ עֲלֵיהֶן עוֹל מַלְכוּת שָׁמַיִם דְּהַיְינוּ שֶׁיֹּאמְרוּ עַל כָּל פָּנִים שְׁמַע יִשְׂרָאֵל כִּדְאִיתָא בְּסִימַן ע' וְיֹאמְרוּ גַּם כֵּן בִּרְכַּת אֱמֶת וְיַצִּיב כְּדֵי לִסְמוֹךְ גְּאוּלָּה לִתְּפִלָּה כְּמוֹ שֶׁכָּתַב הַמָּגֵן אַבְרָהָם בְּסִימָן ע' וְכָל זֶה לְעִנְיַן שַׁחֲרִית וּמִנְחָה אֲבָל תְּפִלַּת עַרְבִית שֶׁהוּא רְשׁוּת אַף עַל פִּי שֶׁעַכְשָׁיו כְּבָר קִבְּלוּהוּ עֲלֵיהֶם כָּל יִשְׂרָאֵל לְחוֹבָה מִכָּל מָקוֹם הַנָּשִׁים לֹא קִבְּלוּ עֲלֵיהֶם וְרוּבָּן אֵין מִתְפַּלְּלִין עַרְבִית. וּתְפִלַּת מוּסָפִין בצל"ח כָּתַב דִּפְּטוּרוֹת אֲבָל בְּסֵפֶר מֵגֵן גִּבּוֹרִים פָּסַק דְּחַיָּיבוֹת עַיֵּן שָׁם". [↑](#footnote-ref-18)
20. בלשון הירושלמי "אין לך אחד מישראל" וכן בתוספתא "אין לך אדם מישראל". [↑](#footnote-ref-19)
21. גרסת המנהיג היא "מֵאָה בְּרָכוֹת" וז"ל: "וּבַיְּרוּשַׁלְמִי תַּנֵּי בְּשֵׁם ר' מֵאִיר אֵין לְךָ אָדָם מִיִּשְׂרָאֵל שֶׁאֵינוֹ עוֹשֶׂה **מֵאָה בְּרָכוֹת** בְּכָל יוֹם שֶׁנֶּאֱמַר "וְעַתָּה יִשְׂרָאֵל"". [↑](#footnote-ref-20)
22. בהקשר ללמוד תורה ופסיקת הלכה כדאי להכיר מכתבו של הגאון רבי ראובן מדנבורג רבו של הראי"ה מימי ילדותו וצעירותו: "לִכְבוֹד יְדִיד הָרַב הַגָּאוֹן חָרִיף וּבָקִי סִינַי וְעוֹקֵר הָרִים כְּבוֹד שֵׁם תּוֹרָתוֹ, כְּבוֹד מוֹרֵנוֹ הָרַב מֹשֶׁה קְרַיְינַעשׂ שֶׁיִּחְיֶה. הִנֵּה בֶּאֱמֶת אֲנִי עָמוּס מְאוֹד בִּתְשׁוּבוֹת, וְהַרְבֵּה תְּשׁוּבוֹת מוּנָּחִים אֶצְלִי כָּעֵת שֶׁאֲנִי צָרִיךְ לְהָשִׁיב לְמַעֲשֶׂה, וְגַם בִּתְשׁוּבַת מַעֲלַת כְּבוֹד תּוֹרָתוֹ עִיַּינְתִּי, וְכָתַבְתִּי תְּשׁוּבָה עַל זֶה, וְנֶכְדִּי הִתְחִיל לְהַעְתִּיקָהּ, וְאַחַר שַׁבָּת יִגְמוֹר, וְאֶשְׁלַח אִם יִרְצֶה הַשֵּׁם לְמַעֲלַת כְּבוֹד תּוֹרָתוֹ תְּשׁוּבָתִי, וְגַם תְּשׁוּבַת מַעֲלַת כְּבוֹד תּוֹרָתוֹ. רַק אֲנִי מְבַקֵּשׁ מִמַּעֲלַת כְּבוֹד תּוֹרָתוֹ לְעַיֵּין בִּתְשׁוּבָתִי, כִּי אֲמִינָא: מִינֵיהּ וּמִנִּי תִּסְתַּיֵּים שְׁמַעְתָּא, כִּי מַעֲלַת כְּבוֹד תּוֹרָתוֹ הוּא מְעוֹרֵר גָּדוֹל, רַק לְהָקִים כָּל דָּבָר עַל מְקוֹמוֹ וּבוּרָיו כִּמְדוּמֶּה לִי כִּי אָנוֹכִי כִּיוַּונְתִּי הָאֱמֶת. **וּסְבָרוֹת מֵעַצְמִי אֵין דַּרְכִּי לוֹמַר, רַק לְהָבִין דִּבְרֵי הָרִאשׁוֹנִים, וּמַעֲלַת כְּבוֹד תּוֹרָתוֹ יְעַיֵּין בְּדִבְרֵי הָרִאשׁוֹנִים שֶׁאֲנִי מֵבִיא**. דִּבְרֵי דּוֹרֵשׁ שְׁלוֹמוֹ בְּלֵב וְנֶפֶשׁ חֲפֵצָה, יְדִידוֹ רְאוּבֵן הַלֵּוִי הַחוֹנֶה פֹּה קְהִילַּת דענאבארג." [↑](#footnote-ref-21)
23. רמב"ם הלכות תפילה פרק ז' הלכה י"ד. [↑](#footnote-ref-22)
24. הציון לירושלמי הוא מדברי הכסף משנה עצמו ולא מהרי"ף. [↑](#footnote-ref-23)
25. תּוֹסֶפְתָּא בְּרָכוֹת פֶּרֶק ו', ל"א. [↑](#footnote-ref-24)
26. המילה עליהן הוספתי בשביל להבין על איזה דיבור פירש את הגמרא (המילה מברך כתובה מספר פעמים). [↑](#footnote-ref-25)
27. המילה עליהן הוספתי בשביל להבין על איזה דיבור פירש את הגמרא (המילה מברך כתובה מספר פעמים). [↑](#footnote-ref-26)
28. מנחת ביכורים על תוספתא ברכות ו' ל"א. [↑](#footnote-ref-27)
29. תּוֹסֶפְתָּא בְּרָכוֹת פֶּרֶק ו', ל"א. [↑](#footnote-ref-28)
30. תְּהִלִּים קיט. [↑](#footnote-ref-29)
31. תְּהִלִּים ח. [↑](#footnote-ref-30)
32. תְּהִלִּים לד. [↑](#footnote-ref-31)
33. או"ח סימן מ"ו הלכה ג'. אגב אעיר, שהפרי חדש בא לציין מניין לשו"ע שאפשר לפחות מאה ברכות אולי צריך מאה בדיוק ולא יותר. ודבר זה מתבאר בירושלמי שאין לך אחד מישראל שאינו עושה לפחות מאה ברכות. [↑](#footnote-ref-32)
34. בֵּית יוֹסֵף יוֹ"ד רי"ז סְעִיף י"א. [↑](#footnote-ref-33)
35. כֶּסֶף מִשְׁנֶה הִלְכוֹת נְדָרִים פ"ט ה"ח. [↑](#footnote-ref-34)
36. 'יד מלאכי' כלל שני התלמודים אות י', 'שדי חמד' חלק ט כללי הפוסקים סימן ב' אות א' ועוד. [↑](#footnote-ref-35)
37. דוגמאות שהביא שם מפסוקים: בתורה נאמר על אדם וחווה יחד שהם נקראים 'אדם', "**זָכָר וּנְקֵבָה בְּרָאָם, וַיְבָרֶךְ אֹתָם, וַיִּקְרָא אֶת שְׁמָם 'אָדָם' בְּיוֹם הִבָּרְאָם" (בראשית ה, ב').** שמם של אדם וחווה יחד הוא- אדם. מכאן רואים שהביטוי 'אדם' בתורה כולל נשים. ולעומת זאת הפסוק: **"כְּתִפְאֶ֥רֶת אָדָ֖ם לָשֶׁ֥בֶת בָּֽיִת"** (ישעיהו מ"ד, י"ג). הוכיח ששם המדובר הוא על נשים בלבד. וכן כתב רד"ק בספר השורשים על פסוק זה "**וקראו לנשים בלבד אדם**". מכאן רואים שיש מקומות בתנ"ך ששם אדם מדבר רק על הנשים. ושם ב'שדי חמד' דן בזה באריכות ומביא עוד פסוקים ודרשות של חז"ל בעניין זה. אולם לענייננו הוא מסיק שלשון תורה לחוד ולשון חכמים לחוד. ומביא שם דוגמאות מלשון חכמים, שבלשון חכמים גם כן מצאנו מקומות שאמרו בהם 'אָדָם', כולל גם האיש וגם האישה. כגון, "אַל יְסַרְהֵב אָדָם בַּחֲבֵירוֹ שֶׁיִּסְעוֹד אֶצְלוֹ וְהוּא יוֹדֵעַ שֶׁלֹּא יִסְעוֹד", "לֹא יִמְכּוֹר אָדָם לַחֲבֵירוֹ...". מצד שני, מביא דוגמאות לכך שהביטוי אדם בלשון חז"ל מתייחס לגברים בלבד. כגון, "אָמַר רָבָא: אַף עַל פִּי שֶׁהִנִּיחוּ לוֹ לְאָדָם אֲבוֹתָיו סֵפֶר תּוֹרָה - מִצְוָוה לִכְתּוֹב מִשֶּׁלּוֹ, שֶׁנֶּאֱמַר: 'וְעַתָּה כִּתְבוּ לָכֶם אֶת הַשִּׁירָה הַזֹּאת" (סנהדרין). ועל מצווה זו כתב בספר החינוך: "וְנוֹהֶגֶת", מצווה זו של כתיבת ספר תורה, "בְּכָל מָקוֹם וּבְכָל זְמַן **בַּזְּכָרִים** שֶׁהֵן חַיָּיבִים בְּתַלְמוּד תּוֹרָה, וּכְמוֹ כֵן לִכְתּוֹב אוֹתָהּ וְלֹא הַנְּקֵבוֹת. אם כן, רואים כאן שבלשון חז"ל לפעמים הכוונה לגברים בלבד. ועיין שם דוגמאות נוספות. והוסיף שהדוגמאות בלשון זו בחז"ל עָצְמוּ מִסַּפֵּר. [↑](#footnote-ref-36)
38. שדי חמד מערכת א', ע"ג. עיין שם היטב, מפני שראיתי מי שהשתבש בהבנת דבריו שם. [↑](#footnote-ref-37)
39. כמו מסכת עבודה זרה דף נ"ח: ועוד מקומות. [↑](#footnote-ref-38)
40. כמו: "השווה הכתוב אישה לאיש לכל דינים שבתורה", או "השווה הכתוב אישה לאיש לכל עונשים שבתורה". הסיבה לכך שבאיסורים אין חילוק היא, מפני שהתורה פטרה נשים ממצוות עשה שהזמן גרמא אך לא מצוות לא תעשה. [↑](#footnote-ref-39)
41. על פי מה שהעלנו מדברי השדי חמד. [↑](#footnote-ref-40)
42. בירושלמי בגרסתו של רב עמרם גאון גם במימרא הראשונה כתוב 'אדם' והכוונה שם לגברים בלבד כפי שביארנו. [↑](#footnote-ref-41)
43. מלבד מצוות מזוזה. [↑](#footnote-ref-42)
44. לעומת הגירסא לפנינו בירושלמי ששם הלשון "אין לך **אחד** מישראל". [↑](#footnote-ref-43)
45. כפי שראינו דעתם של המנהיג, סידור רש"י, הכסף משנה, היפה עיניים, המנחת בכורים, הפרי חדש, גרסת הגר"א ועוד. [↑](#footnote-ref-44)
46. מפני שֶׁמָּנָה את המצוות: קריאת שמע וברכותיה, ברכות שעל הפת, ושלוש תפילות שמונה עשרה שבכל יום (גם לפוסקים הסוברים שנשים חייבות בתפילת שמונה עשרה, מודים הם שפטורות מתפילת ערבית ועיין מ"ב סימן ק"ו ס"ק ד' הובא לעיל בהערות.). והרי קריאת שמע וברכותיה וכן שלוש תפילות שמונה עשרה שייכות לגברים בלבד כנ"ל (אגב, לפוסקים שמונים שמונה ברכות על הפת מוסיפים שתי ברכות על היין בסוף ברכת המזון וברכה על היין היא לגברים בלבד). וכן מלשון התלמוד הירושלמי ומלשון התוספתא ("אין לך אחד מישראל" וכן בתוספתא "אין לך אדם מישראל"). משמע, שרבי מאיר בא לומר שכל כך פשוט לאדם מישראל להגיע למאה ברכות "**אֵין לְךָ אֶחָד מִיִּשְׂרָאֵל**" שאינו מברך מאה ברכות ביום, והרי איננו פשוט כלל לאישה להגיע למאה ברכות בכל יום. וכן, אם היה מכוון גם לנשים אדרבה צריך היה למנות ברכות שנשים וגברים משותפים בהם. [↑](#footnote-ref-45)
47. משפט כהן עמוד קצ"ב. [↑](#footnote-ref-46)
48. משפט כהן עמוד קצ"ב. [↑](#footnote-ref-47)
49. גם לפי מי שמפרש כמו החיד"א שהגמרא מביאה דוגמא שמידת חסידות הייתה ברב חייא בריה דרב אויא שהיה טורח בשבת אחרי דברים טובים בשביל להשלים למאה ברכות, טוב יותר היה להביא דוגמא מאישה שהיה בה מידת חסידות זו בימי החול, מפני שבדוגמא זו היה חידוש גדול יותר. [↑](#footnote-ref-48)
50. שדעתם היא שדעת הבבלי במנחות בתקנת מאה ברכות הוא לגברים בלבד. [↑](#footnote-ref-49)
51. בסוף מסכת ברכות. [↑](#footnote-ref-50)
52. ובסידור רש"י שאצטט לקמן יותר מבואר. [↑](#footnote-ref-51)
53. ממש כלשונו של הרי"ף שכנראה העתיק העץ יוסף את לשון הרי"ף משם. [↑](#footnote-ref-52)
54. המילים 'דלא נפישי ברכות' או 'דלא מצלו שמונה עשרה' אינן כתובות בגמרא אלא דיוק של הרי"ף, רש"י ועץ יוסף. [↑](#footnote-ref-53)
55. 244 סימנים! [↑](#footnote-ref-54)
56. אלו דברי הפרישה (הרב יהושע וולק כ"ץ מפרש על הטור ובעל ספר מאירת עיניים): דָּוִד הַמֶּלֶךְ תִּיקֵּן מֵאָה בְּרָכוֹת וְכוּ': פֵּירוּשׁ כַּאֲשֶׁר רָאָה שֶׁבְּכָל יוֹם מֵתוּ מֵאָה נְפָשׁוֹת תִּיקֵּן שֶׁיְּבָרְכוּ בְּכָל יוֹם מֵאָה בְּרָכוֹת וּבָזֶה יַעֲצוֹר הַמָּוֶות. וּבְוַודַּאי כִּיוּוּן בַּמֵּאָה לְהַסוֹד הַיָּדוּעַ לִמְקוּבָּלִים עַל דֶּרֶךְ אי"ק בכ"ר, לָכֶן מָסַר דָּוִד עָלָיו הַשָּׁלוֹם סוֹד הַמֵּאָה לַסַּנְהֶדְרִין וְהֵם תִּקְנוּ הַמֵּאָה בְּרָכוֹת, אֲבָל לֹא תִּיקֵּן שֶׁיְּבָרְכוּ אֵלּוּ הַבְּרָכוֹת אוֹ נוֹסַח, אֶלָּא מָסַר לַסַּנְהֶדְרִין וְחַכְמֵי דּוֹרוֹ, שֶׁהֵם יְתַקְּנוּ הַבְּרָכוֹת כְּטוֹב בְּעֵינֵיהֶן. וְהֵם תִּקְנוּ בְּחָכְמָתָם אֵלּוּ הַבְּרָכוֹת שֶׁהֵם עַל סֵדֶר הָעוֹלָם וק"ל." [↑](#footnote-ref-55)
57. על פי 'המנהיג'. [↑](#footnote-ref-56)
58. כמו שפירשו: הרי"ף, רש"י ועץ יוסף. [↑](#footnote-ref-57)
59. סידור רש"י. [↑](#footnote-ref-58)
60. רמב"ם הלכות תפילה ז', ט"ו. [↑](#footnote-ref-59)
61. הלכות תפילה ז', ט"ו. [↑](#footnote-ref-60)
62. ברכות פ"ט אות כ"ד. [↑](#footnote-ref-61)
63. טור אורח חיים סימן מ"ו. [↑](#footnote-ref-62)
64. לגבי קריאת התורה המשנה ברורה כתב בשם המגן אברהם שכתב **"בְּשֵׁם מַסֶּכֶת סוֹפְרִים, שֶׁהַנָּשִׁים, אַף עַל פִּי שֶׁאֵינָם חַיָּיבוֹת בְּתַלְמוּד תּוֹרָה, מִכָּל מָקוֹם חַיָּיבוֹת לִשְׁמוֹעַ קְרִיאַת סֵפֶר תּוֹרָה כַּאֲנָשִׁים; וְאֵין נוֹהֲגוֹת לִיזָּהֵר בָּזֶה, וְאַדְּרַבָּא יֵשׁ מְקוֹמוֹת שֶׁנּוֹהֲגוֹת הַנָּשִׁים לָצֵאת חוּץ בְּעֵת הַקְּרִיאָה"** (מ"ב הלכות שבת רפ"ב ס"ק י"ב). אולם, גם אם נאמר שנשים חייבות בשמיעת קריאת התורה בציבור בוודאי שאף פוסק לא הזכיר ולא כתב שהן חייבות לשמוע את ברכות התורה ואת הפטרה ואת ברכות ההפטרה בבית הכנסת. [↑](#footnote-ref-63)
65. שהחזן מברך בליל שבת לאחר תפילת עמידה. [↑](#footnote-ref-64)
66. הוכחה נוספת מכאן שהבית יוסף סובר שהתקנה היא לגברים בלבד, שהרי הוא דן בחוסר במספר הברכות בתעניות ואומר שיתעטף בטלית ויניח תפילין! אם נשים היו חייבות בזה צריך היה למצוא להן פתרון. [↑](#footnote-ref-65)
67. הרמז מהפסוק "הִנֵּה כִי כֵן יְבֹרַךְ גָּבֶר יְרֵא ד'" (תהילים קכח ד) צוטט על ידי ראשונים רבים וגדולי האחרונים שרק חלקם הבאתי בהמשך. הסיבה שהבאתי רק את אלו, מפני שאת אלו העתקי בתחילה. [↑](#footnote-ref-66)
68. בשם אביו (של רבנו מנוח). [↑](#footnote-ref-67)
69. תחילת הספר. [↑](#footnote-ref-68)
70. הוֹשֵׁעַ י"ד ג. [↑](#footnote-ref-69)
71. דעת זקנים בדברים י יב. [↑](#footnote-ref-70)
72. בפסוק הכתיב הוא "יברך גבר" והקרי הוא בחולם חסר. [↑](#footnote-ref-71)
73. רמב"ם הלכות תפילה פרק ז' הלכה י"ד. [↑](#footnote-ref-72)
74. תְּהִלִּים קכח ד. [↑](#footnote-ref-73)
75. ערוך השולחן אורח חיים נה ד. [↑](#footnote-ref-74)
76. זוהר הרקיע מצוות עשה יח. [↑](#footnote-ref-75)
77. קִרְיַת סֵפֶר עַל מִשְׁנֵה תּוֹרָה, הִלְכוֹת תְּפִלָּה וּבִרְכַּת כֹּהֲנִים ז יד א. [↑](#footnote-ref-76)
78. במדבר רבה י"ח, כ"א. [↑](#footnote-ref-77)
79. תנחומא פרשת קורח סימן י"ב. [↑](#footnote-ref-78)
80. פסיקתא זוטרתא (לקח טוב) פרשת 'שלח לך' דף קי"ג עמוד ב'. גם מכאן מוכח שתקנה זו נתקנה לגברים בלבד שחיבר את עניין מאה הברכות לברכת 'שלא עשיתני אישה'. [↑](#footnote-ref-79)
81. מַאֲמָר כְּלִיל תִּפְאֶרֶת אוֹת ט. [↑](#footnote-ref-80)
82. פרקי אבות פרק א' משנה ב' "הוא (שמעון הצדיק) היה אומר, על שלושה דברים העולם עומד על התורה ועל העבודה ועל גמילות חסדים" ופירש ברטנורא: על העבודה: עבודת הקורבנות. [↑](#footnote-ref-81)
83. ברכות יז ע"א. [↑](#footnote-ref-82)
84. דְּבָרִים יא כא. [↑](#footnote-ref-83)
85. קִדּוּשִׁין לד ע"א. [↑](#footnote-ref-84)
86. עבודה זרה יא ע"ב המעשה עם אונקלוס הגר. [↑](#footnote-ref-85)
87. סִימָן מ"ו סק"א. [↑](#footnote-ref-86)
88. או"ח סימן תרפ"ט סעיף א. [↑](#footnote-ref-87)
89. ערכין ב ע"ב. [↑](#footnote-ref-88)
90. מִשְׁנָה בְּרוּרָה סִימָן תַּרְפָּ"ט ס"ק א. [↑](#footnote-ref-89)
91. תנחומא פרשת קורח סימן י"ב. [↑](#footnote-ref-90)
92. כפי שביאר הרמב"ם בהקדמה למשנה שהלכה למשה מסיני נאמר לדבר שהוא מהתורה ואינו נדרש מפסוק. [↑](#footnote-ref-91)
93. 'הני נשי במאי זכיין' [↑](#footnote-ref-92)
94. ויש לדון בזה מצד גדר תקנות חכמים על דבר המפורש בתורה, שכתב הט"ז שאין לחכמים לתקן תקנה כנגד דבר המפורש בתורה - ואין כאן מקום לדון בזה. [↑](#footnote-ref-93)
95. סִדּוּר אַבּוּדֶרְהָם הַשַּׁעַר הַשְּׁלִישִׁי בִּרְכַּת הַמִּצְווֹת. [↑](#footnote-ref-94)
96. שו"ע או"ח סימן תרפ"ז סעיף א. [↑](#footnote-ref-95)
97. סעיף א. [↑](#footnote-ref-96)
98. תְּהִלִּים קי"ט. [↑](#footnote-ref-97)
99. תְּהִלִּים ל"ד, ח'. [↑](#footnote-ref-98)
100. תְּהִלִּים יב. [↑](#footnote-ref-99)
101. סִדּוּר אַבּוּדֶרְהָם הַשַּׁעַר הַשְּׁלִישִׁי בִּרְכַּת הַמִּצְווֹת. [↑](#footnote-ref-100)